**የአማርኛ ሥነጽሑፍ ቅኝት (Survey of Amharic Literature)**

**ለተማሪዎች ንባብ የቀረበ አጭር ማስታወሻ**

**2012 ዓ.ም.**

**በማህበራዊ ሳይንስና ሂውማኒቲስ ኮሌጅ**

**የአማርኛ ቋንቋ እና ስነጽሑፍ መርሃ ግብር**

**የአማርኛ ሥነጽሑፍ ቅኝት (Survey of Amharic Literature)**

**ለሁለተኛ ዓመት አማርኛ ቋንቋና ሥነጽሑፍ መርሃ ግብር ተማሪዎች የተዘጋጀ የኮርስ ቢጋ**ር

**I.አጠቃላይ መግለጫ**

* የኮርሱ ስም --------------------------------------------- የአማርኛ ሥነጽሑፍ ቅኝት
* የኮርሱ መለያ ቁጥር ------------------------------ ELAm 2094
* የተመደበለት ሰዓት ----------------------------- በሳምንት 3፡00
* ኮርሱ የሚሰጥበት ጊዜ --------------------------
* የኮርሱ መምህር --------------------------------

**II.የኮርሱ አጠቃላይ ዳራ**

ለዚH ÷RS ytmr-#T YzèC btlÃ† ክፍሎች tkÍFlW qRበዋLÝÝ bz!HM m\rT ymjm¶ÃW M:‰F *የኢትዮጵያ ፊደል አመጣጥና ዕድገት ሲሆን በዚህ ስር የፊደል ምንነትና አነሳስ፣የግዕዝ ፊደል አነሳስና ዕድገት፣የአማርኛ ፊደል አነሳስና ዕድገት እና ስለአማርኛ ፊደል የተሰነዘሩ አስተያየቶች qRbêLÝÝ h#lt¾W M:‰F yG:Z |n{/#F zmN s!çN bz!H SRM zmn# bx‰T tkFlÖ qRÆ\*LÝÝ ƒSt¾W M:‰F yx¥R¾ |n{/#F LdT y¸L nWÝÝ YHM bh#lT êÂ êÂ zmÂT tkF§\*LÝÝ M:‰F x‰T bxÉ@ t&ãDéS zmN ÃlWN yx!T×ùÃ |n{/#F zmN y¸mlkT nWÝÝM:‰F xMST dGä bÄG¥êE Mn!LK zmN ÃlWN yx¥R¾ |n{/#F Ymlk¬LÝÝ bM:‰F SDST dGä bxÉ@ `Yl|§s@ zmN ÃlW yx¥R¾ |n{/#F qRÆ\*LÝÝ bqÈ×c$ M:‰æC k19666 wÄ!H Ãl#T yx¥R¾ |n{/#æC XÂ l@lÖC hg‰êE |n{/#æC bwF brR Y”¾l#ÝÝ*

**III.የኮርሱ አጠቃላይ ዓላማ**

ተማሪዎች በተደራጀና ግልጽ በሆነ መንገድ የኢትዮጵያ ሥነጽሑፍ ከየት ተነስቶ የት እንደደረሰ እንዲገነዘቡ ማስቻል ነው፡፡

**IV.የኮርሱንኡስ ዓላማ**

ከዚህ ትምህርት በኋላ ተማሪዎች

* የኢትዮጵያ ፊደል አመጣጥና ዕድገትን ÃSrÄl#፡፡
* yG:Z ðdL xnúSÂ XDgTN YgLÚl#፡፡
* የአማርኛ ቋንቋ ሥነጽሑፍ አጀማመርን ያስረዳሉ፡፡
* በተለያዩ ዘመናት ያሉትን የአማርኛ ሥነጽሑፎች ይገልጻሉ፡፡
* የተለያዩ የአማርኛ ሥነጽሑፍ ደራሲያንን ይዘረዝራሉ፡፡
* k1966 wÄ!H Ãl#T yx¥R¾ |n{/#æC MN MN XNdçn# ÃSrÄl#፡፡

**IV.የኮርሱ ዝርዝር ይዘት**

1. የኢትዮጵያ ፊደል አመጣጥና ዕድገት

1.1. የፊደል ምንነትና አነሳስ

1.2. የግዕዝ ፊደል አነሳስና ዕድገት

1.3. የአማርኛ ፊደል አነሳስና እድገት

1.4. ስለአማርኛ ፊደል የተሰነዘሩ አስተያየቶች

1. የግአዝ ሥነጽሑፍ ዘመን

2.1. ከአራተኛው እስከ ስምንተኛው መቶ ክፍለ ዘመን

2.2. ከዘጠነኛው አስከ አስራ ሁለተኛው መቶ ክፍለ ዘመን

2.3. ከአስራ ሦስተኛው እስከ አስራ ስድስተኛው መቶ ክፍለ ዘመን

2.4. ከአስራ ሰባተኛው እስከ አስራ ዘጠነኛው መቶ ክፍለ ዘመን

1. የአማርኛ ሥነጽሑፍ ዘመን

3.1. የአምደ ጽዮን ዘመን

3.2. የኢየሱሳውያን ዘመን

1. የአማርኛ ሥነጽሑፍ በአፄ ቴዎድሮስ ዘመን

4.1. ለሥነ ጽሑፉ ማደግ የሚጠቀሱ ምክንያቶች

4.2. በዘመኑ የተጻፉ ሥራዎች

5. የአማርኛ ሥነጽሑፍ በዳግማዊ ምኒልክ ዘመን

5.1. ለሥነ ጽሑፉ ማደግ የሚጠቀሱ ምክንያቶች

5.2. በወቅቱ ገነው የወጡ ጸሐፊዎች

6. የአማርኛ ሥነጽሑፍ በአጼ ኃይለሥላሴ ዘመን

6.1. ከኢጣልያን ወረራ በፊት

6.2. ከኢጣልያን ወረራ በኋላ

7. የአማርኛ ሥነጽሑፍ ከ1967 እስከ 1983

8. የአማርኛ ሥነጽሑፍ ከ1983 በኋላ

9. በሌሎች ሀገርኛ ቋንቋ የተጻፉ የኢትዮጵ ሥነጽሑፎች

**IV. የማስተማሪያ ስልት** ሌክቸር፣የቡድን ውይይት፣የወረቀት አቅርቦት፣የክፍል ስራ፣ቤት ወሰድ ስራ

**V. የምዘና ስልት፡-** ተከታታይ ምዘና 50 % ማጠቃለያ ፈተና 50%

VI.ዋቢ ጽሑፎች

አስፋው ዳምጤ:: (2001)፡፡ **የአማርኛ ልቦለድ ጉዞ፤ መድበለ ጉባኤ**

አምሳሉ አክሊሉ፡፡ 1976 «የኢትዮጵያስነጽሁፍ ቅኝት»፡፡ ያልታተመ፡፡

አስፋው ዳምጤ፡፡ 1984፡፡ «አንዳንድነጥቦች ስለ አማርኛ ጥበበ ቃላት»፡፡ *ጦቢያ መጽሔት* ልዩ እትም፡፡

አንተነህ አወቀ እና ማስተዋል ውበቱ፡፡ 1997፡፡ «የአማርኛ ስነጽሁፍ ቅኝት(ቁ.112) ሞጂዩል»፡፡ባህርዳር፤ዩኒቨር.

አንተነህ አወቀ፤ 2001፡፡ ‹ የአማርኛ ስነጽሁፍ ባሳለፍነው ሚሊኒየም› ፤ የአማራ ህዝብ ባህልና ቋንቋ

«ያማርኛ ልቦለድ እድገት ከጦቢያ እስከ አደፍርስ» *ብሌን ቁጥር 1*

ይልማ ከበደ፣ 1982፣ "ስነግጥም 1307-1933" በስቴንስል ተቀርጾ የተባዛ፡፡ አ.አ.ዩ፡፡

ዮናስ አድማሱ፣እና ሌሎችም፡፡ 1966፡፡ «አማርኛለኮሌጅ ደረጃ የተዘጋጀ»፡፡ አዲስ አበባ፤ ቀ.ኃ.ስ.ዩ.(በስቴንየተባዛ)፡፡

ዮሃንስ አድማሱ፣ 1990፣ *እስኪ ተጠየቁ*:፡ አዲስ አበባ፤ ሜጋ አሳታሚ ድርጅት፣ ሜጋ ማተሚያ ኢንተርኘራይዝ፡፡

ዮሃንስ አድማሱ፡፡1961፡፡«የልቦለድስነጽሑፍ ጉዞ»፡፡*የካቲት መጽሄት* 198ዐ፡፡እና *ብሌን* ቁጥር2 1994፡፡ ቁ.11,12፡

ደበበ ሰይፉ፡፡ 1974፡፡ «የኢትዮጵያስነጽሁፍ እድገትና አቅጣጫ» *የካቲት መጽሄት፡፡* ቅጽ 5 ቁ. 4፡፡

ዘሪሁን አስፋው፡፡ 1986፡፡ "የአጭር ልቦለድ ኪነጥበብ ጥቂት ገጽታዎች እና ሌሎች 11 ስነጽሁፋዊ መጣጥፎች"፡፡ የኢትዮጵያ ቋንቋዎችና ስነጽሁፍ ክፍል፣ አዲስ አበባ ዩኒቨርሲቲ፡፡

ዘሪሁን አስፋው፡፡ 1999፡፡ «ቀደምት የአማርኛ አጭር ትረካ­ዎች ምንነትና አበይት ባህሪያት»፡፡ *የኢትዮጵያ ጥናት መጽሄት፡፡* ቅጽ. 32 ቁጥር 2፡፡

ፋንታሁን እንግዳ፡፡ 1994፡፡ «ቀደምትየአገራችን የተውኔት ድርሰቶች ከርዕስ አሰጣጥ አንፃር ሲታይ»፡፡ የቋንቋ­ዎች ጥናት ተቋም አስራ ሰባተኛው ዓመታዊ ጉባኤ የቋንቋ­ ጥናት ተቋም አ.አ.ዩ፡፡

Hussein Ahmed. 1998. "Islamic Literature in Ethiopia: An Overview". *Ethiopian Journal & Languages and Literature*. Institute of Language Studies, A.A.U. 1998.

Kane, Thomas Leiper. 1975. Ethiopian Literature in Amharic. Wiesbaden: Otto Harrassowitz.

Molvaer, K. Reidulf. 1980. *Tradition and Change in Ethiopia Social and Cultural Life as Reflected in Amharic Fictional Literature* (1930-1974). Leyden.

Molvaer, K. Reidulf. 1977. *Black Lions; The creative Lives of modern Ethiopia's Literary Giants and Pioneers*. Asmara: The Red Sea Press, Inc.

Taye Assefa. 1986. "Form in the Amharic Novel". Ph. D.

**የአማርኛ ሥነጽሑፍ ቅኝት ----- ELAM 2094**

**ምእራፍ አንድ ፡--------- የኢትዮጵያ ፊደል አመጣጥና እድገት**

በዚህ ምእራፍ ውስጥ ስለአጠቃላይ የፊደል ምንነት እና አነሳስ፣ስለግእዝ ፊደል አነሳስና እድገት፣ስለአማርኛ ፊደል አነሳስና እድገት እና ስለአማርኛ ፊደል የተሰነዘሩ አስተያየቶች ይቃኛሉ፡፡

* **የፊደል ምንነትና አነሳስ**

ፊደል "ፈደለ" ከሚለው የግእዝ ቃል የወጣ ሲሆን ትርጉሙም ጻፈ ማለት ነው፡፡ለዚህም ነው ፊደል ለጽሕፈት መሠረት ነው የሚባለው፡፡ እናም ስለሥነጽሑፍ ለመነጋገር መነሻ የሚሆነው ፊደል ነው፡፡ ምክንያቱም በሁለቱ መካከል የጠበቀ ቁርኝትና ግንኙነት ስላለ ነው፡፡በመሆኑም ከስነቃል በስተቀር ማንኛውም ጽሑፋዊ ሥነጽሑፍ መከሰቻው ፊደል ነው፡፡ ፊደል ያልተቀረጸለት ቋንቋ የንግግር ቋንቋ ብቻ ነው የሚሆነው፡፡እስከዛሬም በዓለማችን ላይ ፊደል የሌላቸውና የንግግር ብቻ የሆኑ ቋንቋዎች አሉ፡፡ በእርግጥ ቋንቋና ጽሑፍ አንድ አይደሉም፡፡ምክንያቱም ቋንቋ ስንል ንግግርን ፣ጽሑፍ ስንል ፊደልን ታሳቢ አድርገን ነው፡፡ንግግር (ቋንቋ) ከጽሑፍ (ፊደል) እጅግ ቀድሞ የነበረ ነው፡፡ ጽሕፈት በጣም በቅርቡ የተጀመረ ነው፡፡ፊደል ሲቀረጽ በመጀመሪያ የተቀረጸው የፊደል ስልት "ቅርጸ ሽብልቅ" ተብሎ ይጠራል፡፡በመቀጠል ከፍተኛ አድናቆትን ያተረፈው የፊደል አቀራረጽ ስልት "ፅፉት/አቦጌዳዊ" ይሰኛል፡፡ይህ ሁለተኛው ስልት ተደናቂ የሆነው አንድን ድምጽ በአንድ ፊደል መወከል የቻለ በመሆኑ ነው፡፡ይህም ቅርጽ የመነጨበት ቦታ መካከለኛው ምሥራቅ አካባቢ ሳይሆን እንዳልቀረ ይነገራል፡፡እናም ለጥንቶቹ ፊደሎች ለሴም፣ለጽርዕ፣ለግሪክ እና ለዛሬዎቹ የምእራብ አውሮፓ ፊደሎች መሠረት ሆኗል፡፡

ለዚህም ነው ጽሕፈት የሰውን ልጅ የንግግር ድምጾች በብራና፣በወረቀት ወይም በሌላ ነገር ላይ በፊደል ምልክትነት በመወከል ለዘለቄታው ወይም ለተወሰነ ጊዜ ቀርጾ ማቆያ መንገድ ነው የምንለው፡፡ስለዚህ ማንኛውም ቋንቋ የሥነጽሑፍ ቋንቋ ሲሆን የራሱን ወይም ከሌላ ቋንቋ በመዋስ ፊደል ይቀረጽለታል፡፡ በመሆኑም የአንድን ቋንቋ ሥነጽሑፍ ስናጠና የዛን ቋንቋ ፊደል ምንጭ፣ዕድገትና ቅርጽ ማጥናት የግድ ነው፡፡ይህንን የአማርኛ ቋንቋ ሥነጽሑፍ ቅኝት ስናጠናም የአማርኛ ቋንቋ ፊደልን ማንሳት ይገባል፡፡የአማርኛ ቋንቋ ፊደልም የራሱ የሆነ ታሪክ ያለው ጉዳይ ነው፡፡

የአማርኛ ቋንቋ ፊደል መሠረቱ የግእዝ ፊደል ነው፡፡እንዲህ ሲባል ግን ሙሉ በሙሉ የግእዝን ፊደል ብቻ ነው የወሰደው ማለት ሳይሆን በግእዙ ላይ የራሱ የሆነ ለውጥ በማድረግና የራሱንም ፊደላት ቀርጾ በመጨመር የተመሠረተ ነው፡፡

* **የግእዝ ፊደል አመጣጥ**

ስለግእዝ ፊደል አመጣጥ የተለያዩ አስተያየቶች ተሰንዝረዋል፡፡ከእነዚህም ውስጥ ዋና ዋናዎቹ፡-

1. ምእራባውያን የግእዝ ፊደል ምንጩ የጽርዕ (የግሪክ) ፊደል ነው የሚሉት ነው፡፡ ለዚህም   
 የሚሰጡት ምክንያት በአክሱም ስልጣኔ ወቅት የጽርእ ፊደል ተጽዕኖ ነበር የሚል ነው፡፡

2. ምእራባውያን የግእዝ ፊደል ምንጩ የቅብጥ (የግብጽ) ፊደል ነው የሚሉት ነው፡፡ለዚህም   
 የሚሰጡት ምክንያት የክርስትና ኃይማኖት ወደ ኢትዮጵያ ሲመጣ ፊደላቱም አብረው   
 ገብተዋል የሚል ነው፡፡

3. ምእራባውያን የግእዝ ፊደል ምንጩ ሂንዱክ (የህንድ) ፊደል ነው የሚሉት ነው፡፡ለዚህም   
 የሚሰጡት ምክንያት በህንድና በግእዝ ቋንቋዎች መካከል የአናባቢ ተመሳስሎ ስላለ ነው   
 የሚል ነው፡፡

4. በ18ኛው መቶ ክፍለዘመን ሀለሽና ግላሰር የተባሉ አውሮፓውያን የግእዝ ፊደል ምንጩ   
 የሳባ ፊደል ነው ይላሉ፡፡ ነው፡፡ለዚህም የሚሰጡት ምክንያት አንደኛው ሴማውያን በኖሩበት

ዘመን የተጻፉት የድንጋይ ላይ ጽሑፎች የተቀረጹባቸዉ ፊደላት ከግእዝ ጋር ተመሳሳይ

መሆናቸው ነው የሚል ነው፡፡ ሁለተኛው በኢትዮጵያ ከኖሩት ቀደምት የሰው ልጅ ዘሮች   
 ውስጥ አንዱ የሆኑት ሴማውያን ሳባዊ የተባለ የጽሕፈት ሥርዓት ይዘው ስለመጡ ነው   
 የሚል ነው፡፡

ከነዚህ አስተያየቶች ውስጥ ሚዛን የሚደፋው ሦስተኛው ነው፡፡ምክንያቱም በግእዝ ፊደልና በሳባ ፊደል መካከል ከፍተኛ የቅርጽ ተመሳስሎ መኖሩ ነው፡፡ይህንንም ከሚከተለው ሠንጠረዥ መመልከት ይቻላል፡፡

|  |  |  |
| --- | --- | --- |
| ተ.ቁ | የግእዝ ፊደል | የሳባ ፊደል |
| 1 | አ |  |
| 2 | በ |  |
| 3 | ገ |  |
| 4 | ደ |  |
| 5 | ዘ |  |
| 6 | ሀ |  |
| 7 | ወ |  |
| 8 | --- |  |
| 9 | ሐ |  |
| 10 | ኃ |  |
| 11 | ጠ |  |
| 12 | ---- |  |
| 13 | የ |  |
| 14 | ከ |  |
| 15 | ለ |  |
| 16 | መ |  |
| 17 | ነ |  |
| 18 | ---- |  |
| 19 | ዐ |  |
| 20 | ---- |  |
| 21 | ፈ |  |
| 22 | ጸ |  |
| 23 | ፀ |  |
| 24 | ቀ |  |
| 25 | ረ |  |
| 26 | ሰ |  |
| 27 | ሠ |  |
| 28 | ተ |  |
| 29 | ----- |  |

የሳባ አቻቸውን ተማሪዎች ከተለያዩ ምንጮች ፈልገው እንዲሞሉና ከመምህሮቻቸው ጋር እንዲወያዩበት ይጠበቃል፡፡ በውይይቱም መሠረት የግእዝ ፊደላትና የሳባ ፊደላት ከፍተኛ የቅርጽ ተመሳስሎ እንዳላቸው እንደምትረዱ ይታመናል፡፡

ሳባ ፊደል ምንጩ የፍልስጤም ሲናዊ (የደቡብ አረባዊ) ፊደል እንደሆነ ይታመናል፡፡እናም የአማርኛ ቋንቋ ሥርዕተ ጽሕፈትከደቡብ አረቢያ በመጡ የሴም ሕዝቦች አማካኝነት የዛሬ 2500 ዓመት አካባቢ ወደኢትዮጵያ የገባ ነው ማለት ይቻላል፡፡የሳባ ፊደል ደግሞ ቀለማዊ ሥርዓተ ጽሕፈትን የሚከተል በመሆኑ ግአዝም ቀለማዊ ሥርዓተ ጽሕፈትን ለመጀመሪያ ጊዜ በኢትዮጵያ ውስጥ የተጠቀመ ቋንቋ ሆኗል፡፡በሠንጠረዡ ላይ በተገለጸው መሠረትም የሳባ ፊደል ብዛቱ 29 ነው፡፡

* **የግእዝ ፊደል ዕድገት**

የግእዝ ፊደል ከሃያ ዘጠኙ የሳባ ፊደላት ውስጥ ሃያ አራቱን ብቻ ወስዷል፡፡አምስቱን የተወው በግእዝ ቋንቋ የሚወክሏቸው ድምጾች ስለሌሉ ነው፡፡ከዚህም ሌላ ግእዝ ሌሎች ሁለት ፊደሎችን (ጰ እና ፐ) ጨምሯል፡፡ ከወሰዳቸው የሳባ ፊደላት ላይም የተወሰኑ የቅርጽ ለውጦችን አድርጓል፡፡ቅርጹን ሲቀይርም ከማዕዘናዊነት ወደክብነትና ጎባባነት ነው፡፡ሌላው ቅርጽ መቀየሪያ መንገድ ቅጥያዎችን በመቀነስ ነው፡፡እንዲሁም የአቅጣጫ ለውጥ ማድረግም ሌላው የቅርጽ መቀየሪያ መንገድ ነበር፡፡በተነባቢ ፊደሎች ላይ አናባቢዎች መኖራቸውን ሚያሳይ ምልክት (ቅጥያ) አድርጓል፡፡የሳባው ፊደላት ቅጥያ አልባ ነበሩ፡፡እንደገናም ግእዝ የፊደላት አቀማመጥ ቅደምተከተል ለውጥ አካሂዷል፡፡ የሳባው ፊደል አቀማመጥ አ-በ-ገ-ደ- ሲሆን የግእዙ ግን ሀ-ለ-ሐ-መ- ሆኗል፡፡ከዚህም በተጨማሪ ግእዝ ከሳባው በተለየ ሁኔታ የአጻጻፍ አቅጣጫውንም ቀይሯል፡፡ሳባ ስልቱን የሚጠቀመው ከቀኝ ወደግራ እና ከግራ ወደቀኝ ሲሆን የግእዝ ግን ከግራ ወደቀኝ ብቻ ሆኗል፡፡

በነዚህ ዓይነት መንገዶች የግእዝ ፊደል ከሳባ ፊደል ተገኝቷል፡፡በቁጥር ደረጃም የግእዝ ፊደል ብዛቱ 26 ነው፡፡

* **የአማርኛ ፊደል አመጣጥና እድገት**

የአማርኛ ቋንቋም የራሱን ፊደሎች ይዞ እስካሁን የዘለቀው መነሻውን የግእዝ ፊደላት አድርጎ ነው፡፡በመሆኑም ሃያ ስድስቱን የግእዝ ፊደላት እንዳለ ወስዶ በተጨማሪ የራሱ የሆኑ ሰባት ፊደላትን (ሸ፣ቸ፣ኘ፣ዠ፣ጀ፣ጨ፣ኸ) ጨምሯል፡፡ከነዚህም ሌላ (ቨ) ተጨምሯል፡፡እናም ባጠቃላይ አማርኛ ሠላሳ ሰባት ፊደላትን በመደበኛነት የያዘ ቋንቋ ሆኗል፡፡እነዚህ ሠላሳ አራት ፊደላት በሰባት አናባቢዎች (ዘረን) ሲረቡ ደግሞ 238 ድምጾችን የሚወክሉ ሆሄያትን ይይዛል፡፡እንዲሁም አራት ጎራጅ ፊደላትን ከነአምስት አናባቢያቸው በመውሰድ ሃያ ፊደላትን ጨምሯል፡፡ በተለምዶ ዲቃላ ድምጾች የሚባሉትን እንደ (g፣[፣J፣=፣~......) ያሉ አስራ ስምንት ውስብስብ ተናባቢዎችን ጨምሮ ባጠቃላይ ወደ 276 የሚደርሱ በአማርኛ ቋንቋ አገልግሎት ለመስጠት የሚያስችሉ ፊደላትን (ድምጸ ልሳናትን) ቀርጾ የሚጠቀም ቋንቋ ነው ማለት ይቻላል፡፡አማርኛ ቋንቋ በዚህ ዓይነት ሁኔታ የራሱን ፊደል ቀርጾ ለሥነጽሑፍ የበቃ ነው፡፡በመሆኑም የአማርኛ ሆሄያት አጻጻፍ እንደተመሰረተበት ቀደምት ቋንቋ ግእዝና ሳባ ሁሉ ቀለማዊ የአጻጻፍ ስልትን ይከተላል፡፡ቀለማዊ የአጻጻፍ ሥርዓት ተናባቢና አናባቢን ለያይቶ የማያሳይ ነው፡፡

* **ስለአማርኛ ፊደል የተሰነዘሩ አስተያየቶች**

የአማርኛ ፊደሎች አቀራረጽ ቀላል ነው፡፡ሁሉም የመጀመሪያውን ፊደል መሠረት አድርገው የሚቀረጹ ናቸውና፡፡እንዲሁም አንድን ፊደል ከሌላው ለመቅረጽም አማርኛ ቀላል ዘዴ አለው፡፡ ይሁን እንጂ የአማርኛ ፊደል ችግሮች (ጉድለቶች) አሉት በሚል አስተያየት የሚሰጡ ወገኖች አሉ፡፡እንደ ችግር የሚጠቅሷቸውም፡-

ሀ. ትርፍ የሆኑ ስድስት ሞክሼ ፊደላት ከነርባታቸው አሉ፡፡ የነሱ ስራ በሌሎች ፊደላት   
 ሊወከል ይችላል ባይ ናቸው፡፡

ለ. የአማርኛ አጻጻፍ ጥብቀትን የሚያስለይ ዘዴ የለውም ይላሉ፡፡

ሐ. የአናባቢዎች ቅጥያ ወጥነት የለውም፤የፊደላቱ አቀማመጥ ቅደም ተከተልም ከቀላል   
 ወደከባድ አይደለም የሚሉ አሉ፡፡

መ. የዲቃላ ድምጾቹ አጻጻፍም በየጊዜው ተለዋዋጭ መሆን የሚሉት በዋናነት ይጠቀሳሉ፡፡

በዚህም የተነሳ የአማርኛ ፊደል ሆሄያትን ብዛት መቀነስ፣የአቀማመጥ ቅደም ተከተሉን መቀየርና ጥብቀትን ለማመልከት ደግሞ በሚጠብቀው ፊደል አናት ላይ ነቁጥ ማስቀመጥን እንደመፍትሔ የሚሰነዝሩ በርካታ ምሁራን አሉ፡፡ ነገር ግን ፊደሉን መቀነስ የሚያሳድራቸው በርካታ አሉታዊ ተጽዕኖዎች ቢኖሩትም በዋናነት ግን መጪው ትውልድ የቀደመውን ታሪክ አንብቦ መረዳት እንዳይችል ትልቅ እንቅፋት የሚፈጥር በመሆኑ ባብዛኛው ተቀባይነት አላገኘም፡፡ ችግር ተብለው የተነሱቱ የቋንቋውን አሰራር የሚያውኩ አይደሉምና፡፡ባጠቃላይ ክርክሩ ግን እስካሁንም በአለፍ አገደም ይነሳል፡፡

**ምእራፍ ሁለት፡- --------------- የግእዝ ሥነጽሑፍ**

በሀገራችን ውስጥ የግእዝ ሥነጽሑፍ ተንሰራፍቶ የቆየው ለረጅም ጊዜ ነው፡፡ይህም ጊዜ የግእዝ ሥነጽሑፍ ዘመን ተብሎ ይታወቃል፡፡ስለዚህ የግእዝ ሥነጽሁፍ ዘመን የሚባለው ከአራተኛው መቶ ክፍለ ዘመን እስከ አስራ ዘጠነኛው መቶ ክፍለዘመን መጨረሻ አካባቢ ያለው ወቅት ነው፡፡በመሆኑም ከሥነጽሑፍ ቅኝት አንጻር ይህንን ዘመን በአራት ከፍሎ ማየት ይቻላል፡፡

**1**. **ከ4ኛው ---------- 8ኛው መቶ ክፍለዘመን----- የአክሱም ዘመን ሥነጽሑፍ**

በዚህ ዘመን የነበሩት የግእዝ ሥነጽሑፎች ከይዘታቸው አኳያ ስለነገሥታት የተጻፉና   
 ስለሀይማኖት የተጻፉ በማለት በሁለት ይከፈላሉ፡፡

**ሀ.** **ስለነገሥታት የተጻፉ** ፡- በግእዝ፣በግሪክና በሳባ ፊደላት በድንጋይ ላይ

ተጽፈዋል፡፡ጽሑፎቹ ስያሜያቸውን ያገኙት በተገኙበት ቦታ መነሻነት

ነው፡፡እነዚህ ጽሑፎች 12 ሲሆኑ ሊትማን በተባሉ ጀርመናዊ የተጠኑ ናቸው፡፡

1. አባ ጰንጠሌዎን አንድ፡- ስለጦርነት የተጻፈ ሲሆን የተጻፈውም በግሪክኛ ቋንቋ ነው፡፡

2. አባ ጰንጠሌዎን ሁለት፡- ንጉሡ ጦርነትን አሸንፎ አምላኩን ለማመስገን የተጻፈ ነው፡፡

3. ደቀመሃሪ፡- ስለቤተመቅደስ ጉብኝት በግሪክኛ ቋንቋ የተጻፈ ነው፡፡

4. አክሱም4፡-ስለንጉሥ ኢዛና የዘር ግንድና ለአምላኩ ሐውልት ስለማቆሙ በግሪክኛ ተጽፏል

5. አክሱም አምስት፡- ሐሳቡ ስለምን እንደተጻፈ ማወቅ ባይቻልም በግሪክኛ የተጻፈ ነው፡፡

6. አክሱም ስድስት ፡- ሐሳቡ ከአከሱም 4 ጋር አንድ ሲሆን በሳባ ፊደል የተጻፈ ነው፡፡

7. አክሱም ሰባት፡- ሐሳቡ ከአከሱም 4 ጋር አንድ ሲሆን አናባቢ በሌለው በጥንታዊ ግእዝ   
 የተጻፈ ነው፡፡ ቃል ከቃል የተለየውም በእዝባር ምልክት ነበረ፡፡

8. አክሱም ስምንት፡- በሳባ ፊደል የተጻፈና የንጉሡን ሕግ ያልተቀበለ እንደሚቀጣ

የሚጠቁም ሲሆን ድንጋዩ በመሸራረፉ ሙሉውን ሐሳብ ማግኘት አልተቻለም፡፡

9. አክሱም ዘጠኝ፡- በግእዝ ቋንቋ የተጻፈና ንጉሡ ስላደረገው ጦርነትና ስላስገበራቸው

ሀገሮች ያወራል፡፡ ይህኛው ግእዝ ግን የአናባቢ ምልክት ያለውና ጎባባና ከበብ

ያሉ ናቸው፡፡የግእዝ ፊደል ከፍተኛ እድገት ያሳየበት ወቅት ነበር ማለት ይቻላል፡፡

10. አክሱም አስር፡- በጦርነት በመሸነፉ ከብቶችንና እስረኞችን መስዋዕት ስለማቅረቡ በግእዝ

ቋንቋ የተጻፈ ነው፡፡

11. አክሱም 11፡- በግእዝ ቋንቋ የተጻፈና ንጉሡ ጦርነቱን እንዲያሸንፍ የረዳው እግዚአብሔር

እንደሆነ የሚናገርና በጽዮን ቤተክርስቲያን ግምጃ ቤት ውስጥ የሚገኝ ነው፡፡

12. አክሱም 12፡- በግእዝ ቋንቋ የተጻፈና በመንፈሳዊ ሰላምታ የሚጀምር ደብዳቤ

ነው፡፡ከሌላው የተለየ የሚያደርገው ቃልን ከቃል ለመለየት ሁለት ነጥብን መጠቀሙ ነው፡፡

**ለ. ስለሐይማኖት የተጻፉ፡-** በወቅቱ የተጻፉት ሐይማኖት ነክ ጽሑፎች በርካታ ናቸው፡፡

* የብሉይና የሀዲስ ኪዳን መጻሕፍት -- ከሱርስት ወደግእዝ ተተርጉሟል፡፡
* አርባእቱ ወንጌላውያን--- ከግሪክ ወደግእዝ ተተርጉመዋል፡፡
* ቄርሎስ-- ንስጥሮስ ስለተባለ ሰው እምነት መዛባት በግእዝ ቋንቋ ተጽፏል፡፡
* ፈስሎገስ---ስለእንስሳትናዕፀዋት ከሀይማኖት ጋር አያይዞ በግሪክ ቋንቋ ተጽፏል

**2.** **ከ9ኛው ------- 12ኛው መቶ ክፍለ ዘመን---- የጨለማው ዘመን ሥነጽሑፍ፡፡**

ይህ ወቅት የጨለማ ዘመን የተባለው የሃገሪቱ የሥነጽሑፍ ታሪክ እድገት የቆመበትና የተቋረጠበት ጊዜ ስለነበር ነው፡፡ ምክንያቱም በውጫዊና በውስጣዊ ምክንያት ነው፡፡ በመካከለኛው ምስራቅ ሃገራት ውስጥ የእስልምና ዕምነት በመስፋፋቱ ክርስቲያናዊ ጽሑፎች ከውጭ አለመግባታቸውና ሃገሪቱ ከውጭ ሀገራት ጋር ግንኙነት ባለማድረጓ ነው፡፡በውስጥም የነገሥታት መለዋወጥና የእርስ በእርስ ጦርነት ስለነበረ ፀጥታ በመደፍረሱና አብያተ ክርስቲያናት በመቃጠላቸው ነው፡፡

**3. ከ13ኛው ----16ኛው----- የአምደጽዮን የዘርያቆብ ዘመን ሥነጽሑፍ፡፡**

በዚህ ዘመን ግብጽና ኢትዮጵያ አዲስ ግንኙነትና ሃይል ያጠናከሩበት ወቅት ነበር፡፡ስለዚህ አረባዊ ክርስቲያናዊ ሥነጽሑፍ ተስፋፋ፡፡በግብጽ ሃገር የተጻፉ የሃይማኖት ጽሑፎች በብዛት የተተረጎሙበት እና የሃገር ውስጥ ጽሑፎችም በብዛት የተጻፉበት ነው፡፡

**የትርጉም ሥራዎች ከነበሩት ውስጥ** ፡- መጽሐፍ ቅዱስ፣መጽሐፈ ሰዓታት፣ዜና

አይሁድ፣ግብረ ሕማማት፣መጽሐፈ ግነዘት፣ውዳሴ ማርያም፤ስንክሳር፣ወዘተ.ይጠቀሳሉ፡፡

**በሀገር ውስጥ ከተጻፉት ውስጥ፡-** ክብረ ነገሥት፣ሥርዓተ መንግሥት፣ፍካሬ ኢየሱስ፣መጽሐፈ ምስጢር፣መጽሐፈ ብርሃን፣መጽሐፈ ሙላድ፣ተአቅቦ ምስጢር፣መጽሐፈ ባህርይ፣ክህደተ ሰይጣን፣ጦማረ ትስብዕት፣ገድላትና ተአምራት፣ወዘተ. ናቸው፡፡ የየመጽሐፉን ይዘት ከመምህሮቻቸው ጋር ተማሪዎቹ እንዲያጠኑ ይመከራል፡፡

**4. ከ17ኛው ---- 19ኛው መቶ ክፍለዘመን----- የመጨረሻው ዘመን የግእዝ ሥነጽሑፍ ፡፡**

በዚህ ወቅት የግእዝ ሥነጽሑፍ በአህመድ ግራኝ ጦርነት የተነሳ በመሆኑ እየቀዘቀዘ የሔደበት ጊዜ ነበር፡፡የግራኝ አህመድ ጦርነት በሥነጽሑፉ ላይ ጫና ያሳደረው በሁለት መልኩ ነው፡፡አንዱ ጦርነቱ የሃይማኖት በመሆኑ በረጅም ጊዜ የተጠራቀመው የግእዝ ሃይማኖታዊ ሥነጽሑፍ በጥቂት ዓመታት ውስጥ ወድሟል፡፡ሌላው ጊዜው የጦርነት በመሆኑ የጽሑፍ ስራው ቆሞ ነበር፡፡ሆኖም ጦርነቱ እንዳበቃ ጽሑፉ ወዲያውኑ ቀጥሏል፡፡ባብዘኛው በዚያን ወቅት የተጻፉት ጽሑፎች ያነጣጠሩት "ከኦርቶዶክስ ደእስልምና የገቡ ሰዎችን በመመለስ" ላይ ነበር፡፡ለዚህም በዋናነት የሚጠቀሰው "መጽሐፈ አሚን" ነው፡፡ከዚህ ውጭ በዚህ ዘመን የተሰሩ ብዙ ጽሑፎች አሉ፡፡ዋና ዋናዎቹም የሚከተሉት ናቸው፡፡

ሀ. መጽሐፈ ሀዊ ለ. ፍካሬ መለኮት ሐ. ሀይማኖተ አበው መ. መጽሐፈ ንስሐ

ሠ. መጽሐፈ ቀንዲል ረ. ጸወነ ነፍስ ሰ. ገድለ ተክለሀይማኖት ሸ. ፍትሀ ነገሥት

ቀ. መልክዓ ተክለሀይማኖት በ. መዝሙረ ክርስቶስ ተ. ዜና እስክንድር፣ወዘተ.

በ17ኛው መቶ ክፍለ ዘመን አንድ ለየት ያለ ስነጽሑፋዊ ቋንቋው አስደናቂ የሆነ ጽሑፍ በዘርያቆብ አማካይነት ተጽፏል፡፡ዘርያቆብ ኢትዮጵያዊ ፈላስፋ በመባልም ይታወቃል፡፡የጽሑፉ የቋንቋ ደረጃ ተጠየቃዊ አቀራረብ ሁሉ በሀገራችን የሥነጽሑፍ ታሪክ ላይ ቦታ ያሰጠዋል፡፡የዚህን ሰው ስራ ኢጣሊያናዊው ካርሎ ኮንቲ ኢትዮጵያዊ ሰው አይጽፈውም ይላሉ፡፡ሩሲያዊው ክራቶቪስኪ ደግሞ ኢትዮጵያዊ መሆኑን ያረዳሉ፡፡

**ምእራፍ ሦስት፡- -------------- የአማርኛ ሥነጽሑፍ ልደት**

የአማርኛ ቋንቋ ፊደል መሠረቱ የግእዝ ሆኖ እንዴት የራሱንም ጨምሮ እንደተቀረጸ አየን፡፡ቀጥለን ደግሞ በዚህ ምእራፍ የአማርኛ ቋንቋ በንግግር ላይ የዋለውና በጽሑፉ ላይ የዋለው ከመቼ ጀምሮ ነው የሚለውን እንመለከታለን፡፡ የአማርኛ ቋንቋ መነገር የጀመረበትን ጊዜ በዕርግጠኝነት ይህ ነው ማለት አይቻልም፡፡ምክንያቱም ምንም የተመዘገበ መረጃ ባለመኖሩ ነው፡፡በተለይ ንግግር ስለሆነ ቀድሞ የነበረው የተጻፈ ነገር አይኖርምና ነው፡፡ቀድሞት የጽሑፍ ቋንቋ በነበረው ግእዝም ስለአማርኛ ቋንቋ አጀማመር የተጻፈ ነገር ስላልነበረ ነው፡፡በመሆኑም አማርኛ ቋንቋ መነገር የጀመረበትን ጊዜ አስመልክቶ የተለያዩ አስተያየቶች ቀርበዋል፡፡

* የመጀመሪያው እነአለቃ ታዬ በአራተኛው መቶ ክፍለ ዘመን ነው የሚሉት ነው፡፡
* ሁለተኛው አንዳንድ ምሁራን በስምንተኛው መቶ ክፍለ ዘመን ነው መነገር የጀመረው ይላሉ፡፡
* ሦስተኛው እንደነፕሮፌሰር ባዬ ይማም ያሉቱ በ13ኛው መቶ ክፍለ ዘመን ነው ይላሉ፡፡

ያም ሆነ ይህ ከ13ኛው እስከ 17ኛው መቶ ክፍለዘመን ግእዝና አማርኛ ጎን ለጎን ያገለግሉ ነበር፡፡ይህም ግእዝ በስነጽሑፍነትና በሀይማኖት ማስተማሪያነት ሲሆን አማርኛ ደግሞ በዕለት ተዕለት የሕዝቡ መግባቢያ ቋንቋ ሆኖ ነበር፡፡ የግእዝ ቋንቋን ሕዝቡ በአፍ መፍቻነት መጠቀሙን ያቆመው ሰለሞናዊ ሥርወ መንግሥት በተመሰረተበት በ1270 አካባቢ ነው፡፡ ይህ የመንግሥት ሥርዓት ሲመሠረት የኢትዮጵያ መንግሥት መቀመጫውን ከሰሜን ወደመሃል (ወደ ደቡብ) አቅጣጫ ቀይሯል፡፡ ከዚያም በላስታ፣ በሳይንት፣ በዋድላ ደላንታ፣ በዳሞት፣ በሸዋ፣ በበጌምድር እያለ ተስፋፍቷል፡፡ ይህ ሁኔታ ደግሞ አማርኛ ቋንቋ የመንግሥት ቋንቋ ሆኖ እንዲያገለግል ዕድል ሰጥቷል፡፡ በነዚህ አካባቢ የሰፈረው ሕዝብም የአማራ ብሔረሰብ ተብሏል፡፡ በ849 በዚህ አካባቢ የነበረው የዮዲት መንግሥትም ለአማርኛ ቋንቋ መስፋፋት ምክንያት ሆኗል፡፡ እናም መቼ በንግግር ላይ እንደዋለ ዕቅጩን ጊዜ ማወቅ እንዳልተቻለ ሁሉ መጀመሪያ መነገር የጀመረበት ቦታም በዕርግጠኝነት እዚህ ቦታ ነው ተብሎ አይታወቅም፡፡

ይሁን እንጂ የአማርኛ ቋንቋ በጽሑፍ ላይ የዋለው ከ14ኛው መቶ ክፍለ ዘመን ጀምሮ ነው፡፡ቋንቋው በጽሑፍ ላይ የዋሉበትን ጊዜ በተመለከተ በተለያየ ወቅት ከፋፍሎ መመልከት ይቻላል፡፡ ስለዚህም የጥንታዊ አማርኛ ሥነጽሑፍ ዘመንን በሁለት ከፍለን እንመለከተዋለን፡፡

**1. ከ1307-----1552 ----- የአምደጽዮን ዘመን በመባል ይታወቃል፡፡**

አማርኛ ቋንቋ በመጀመሪያ በጽሑፍ ላይ የዋለው በዚህ ዘመን ነው፡፡ የመጀመሪያው ጽሑፍም ግጥም ሲሆን የተጻፈውም አምደ ጽዮን የተባለውን ንጉሥ ለማመስገን ነው፡፡ከዚህም በተጨማሪ በዚሁ ወቅት ለበርካታ ሰዎች የሙገሳ ግጥም ተጽፏል፡፡ እነዚህንም ለመጥቀስ ያህል፡-

* ለአፄ ይስሃቅ \* ለቀዳማዊ ዳዊት \*ለአፄ ገላውዴዎስ
* ለአፄ ዘርያቆብ \* ለበእደ ማርያም የተጻፉት ይጠቀሳሉ፡፡

በዚህ ወቅት የተጻፉ ጽሑፎች (ግጥሞች) በይዘታቸው ሁሉም ነገሥታቱን የሚያወድሱ፣የነገሥታቱን ጀግንነት የሚናገሩና ስላገኟቸው ድሎች የሚናገሩ ናቸው፡፡ ከሥነጽሑፍ አንጻር ሲታዩም ሁሉም ግጥሞች በተመሳሳይ ፊደል ቤት የሚመቱ ናቸው፡፡ በአሁኑ የሥነጽሑፍ ደረጃ ዐይን ሲታዩ ውበታቸው እምብዛም ነው፡፡በዛን ዘመን በአማርኛ ከተጻፉት ግጥሞች ውስጥ በሥነጽሑፋዊ ብቃቱ ጎላ ያለውና አነጻጻሪ ዘይቤን የተጠቀመው ለአፄ ይስሃቅ የተገጠመው ነው፡፡

**2. ከ16ኛው ------ 19ኛው ------- የኢሱሳውያን ዘመን በመባል ይታወቃል፡፡**

የግራኝ አህመድን ጦርነት ለመርዳት ሲሉ የኢትዮጵያን መንግሥት ደግፈው የፖርቹጋል ወታደሮች ወደኢትዮጵያ ገብተው ነበር፡፡ከነዚህ ወታደሮችም ጋር አብረው ሚሲዮናውያን የካቶሊክ እምነት ሰባኪዎች ገብተዋል፡፡እነዚህ ሚሲዮናውያን የሚከተሉት ዕምነት ካቶሊክ በመሆኑ ኢየሱሳውያን በመባል ይጠሩ ነበር፡፡ ከዚያም የግራኝ አህመድ ጦርነት በ1535 ካበቃ በኋላ እነዚህ ሚሲዮናውያን ሃይማኖታቸውን ለማስፋፋት የተለያዩ ሃይማኖታዊ ጽሑፎችን በአማርኛ እየጻፉ ማሰራጨት ጀመሩ፡፡በወቅቱ አብዛኛው ሕዝብ የሚግባባው በአማርኛ ቋንቋ ስለነበር ሕዝቡ በብዛት በሚግባባበት በአማርኛ ቋንቋ በርካታ ጽሑፎችን በተኑ፡፡

ከዚህ በፊት ሃይማኖታዊ ሥራዎችን በግእዝ ቋንቋ ብቻ ያቀርቡ የነበሩት የኦርቶዶክስ እምነት ካህናትም የሚሲዮናውያኑን እንቅስቃሴ ለመግታት በአማርኛ ቋንቋ መጻፍና ትምህርተ ሃይማኖትን ማሰራጨት ጀመሩ፡፡ይህ የሁለቱ ሃይማኖቶች ክርክር መስፋፋት ለአማርኛ ቋንቋ ሥነ ጽሑፍ መስፋፋትና ማደግ ትልቅ አስተዋጽኦ አድርጓል፡፡

በወቅቱ በዚሁ መንገድ የተነቃቃው የአማርኛ ሥነጽሑፍም ሀይማኖታዊ ያልሆኑ ሌሎች ስራዎችም እንዲጻፉ ዕድል ከፍቷል፡፡በዛን ጊዜ ከተጻፉ ጽሑፎች ውስጥ ጥቂቶቹ የሚከተሉት ነበሩ፡፡ሀይማኖታዊ ከሆኑት ውስጥ የሚጠቀሱት፡-

ከአፍርንጅ የምንለይበት የጀርመን ሀይማኖት

ምስጢረ ቁርባን ምስጢረ ትንሣኤ ሙታን

የመጽሐፍ ቅዱሰ ትርጉም የዮሐንስ ወንጌል ትርጉም ሲሆኑ

ሀይማኖታዊ ካልሆኑት ውስጥ ደግሞ ፡-

አባ ጎርጎርዮስ የጻፏቸው ልዩ ልዩ ጽሑፎችና

ኢዮብ ሉዶልፍ ለመምህሩ ለአባ ጎርጎርዮስ የጻፋቸው ደብዳቤዎች ተጠቃሽ ናቸው፡፡

ሆኖም ቆይቶ ሚሲዮናውያኑ ከሀገር በመባረራቸው የተነሳ የአማርኛ ቋንቋ ሥነጽሑፍ አፄ ቴዎድሮስ እስኪነግሱ ድረስ ተቋርጦ ቆይቷል፡፡

**ምእራፍ አራት------------------------ የአማርኛ ሥነጽሑፍ በአፄ ቴዎድሮስ ዘመን**

ባለፈው ምእራፍ እንደተመለከትነው አማርና ቋንቋ ለመጀመሪያ ጊዜ በጽሑፍ ላይ የዋለው በ14ኛው መቶክፍለ ዘመን ውስጥ ለነገሥታት ውዳሴ በቀረቡ ግጥሞች አማካይነት እንደነበረ ተገልጧል፡፡ይህ ግን በእርግጠኝነት ተጽፎ የተቀመጠ ማስረጃ የተገኘበት ወቅት ነው፡፡ ነገር ግን በተመራማሪዎች እስካሁን ያልተገኙ ከ14ኛው ክፍለ ዘመን በፊት የተጻፉ መረጃዎች ሳይኖሩ እንዳልቀረ መገመት ይቻላል፡፡ምክንያቱም አንድ ቋንቋ በአንድ ጊዜ ወዲያውኑ በአንድ ለሊት ቆይታ የሥነጽሑፍ ቋንቋ ሊሆን አይችልም፡፡ ይልቁንም ቀስ በቀስ እየዳበረና እየተሻሻለ ሄዶ ነው ለጽሑፍ ደረጃ የሚደርሰው እንጂ፡፡ ስለዚህ ምንም እንኳን መረጃ ማቅረብ ባይቻልም ግልጽ በሆነ አመክንዮ ከ14ኛው ክፍለ ዘመን በፊት የአማርኛ ቋንቋ ሥነጽሑፍ መጀመሩ እውን ነው፡፡ እናም በዚህ መልኩ የተጀመረው የአማርኛ ቋንቋ ሥነጽሑፍ እስከ 19ኛው መቶ ክፍለ ዘመን ድረስ ከግእዝ ጋር እየተጋፋ እና ብቅ ጥልቅ እያለ የሥነጽሑፍ ቋንቋነቱ ቀጥሏል፡፡ሆኖም ሚሲዮናውያኑ ከሀገር ሲወጡ ተቋርጦ የነበረው የአማርኛ ቋንቋ ሥነጽሑፍ አፄ ቴዎድሮስ ሲነግሡ እንደገና ተቀስቅሶ አማርኛ ሙሉ ለሙሉ የሥነጽሑፍ ቋንቋ ለመሆን በቅቷል፡፡

በአፄ ቴዎድሮስ ዘመነ መንግሥት አማርኛ ቋንቋ ሙሉ ለሙሉ የሥነጽሑፍ ቋንቋ እንዲሆን ያደረጉት ምክንያቶች በርካታ ቢሆኑም በዋናነት ግን ስድስቱ ይጠቀሳሉ፡፡

ሀ. **አጼ ቴዎድሮስ ለቋንቋው የነበራቸው ቀና አመለካከት፡-** ንጉሡ ኢትዮጵያ በአንድ ማእከላዊ

መንግሥት ተዋህዳ እንድትተዳደር ጽኑ ፍላጎት ነበራቸው፡፡እናም ሃገሪቱን በአንድ

ማእከላዊ መንግሥት ስር ለማስተዳደር ሁሉም ሕዝብ በጋራ የሚግባባበት ቋንቋ መኖሩ

አስፈላጊ ነው ብለው አመኑ፡፡ለዚህም በወቅቱ ተሸሎ የተገኘው የአማርኛ ቋንቋ ነበር፡፡

ስለሆነም ይህንን ቋንቋ ብሄራዊ ቋንቋ ማድረግ ሕዝቡን በአንድ ዓይነት ቋንቋ እንዲግባባና

የአንድነት መንፈስ እንዲያመጣ ያስችልልኛል ብለው ተነሱ፡፡ይህንንም የተረዱት

ከሚሲዮናውያኑ ነበር፡፡ ሚሲዮናውያኑ አማርኛ ቋንቋን ተጠቅመው ወደሕዝቡ ያለችግር

ዘልቀው መግባትና ሃይማኖታቸውን መስበክ ችለው ነበር፡፡ ስለዚህ ንጉሡም ወደሕዝቡ   
 ዘንድ በቋንቋው አማካይነት ዘልቀው በመግባት ሃገሪቱን በአንድ መንግሥት ጥላ ስር

ለማስተዳደር ማቀዳቸው ቋንቋው በሥነጽሑፍነት እንዲዳብር አድርጎታል፡፡

ለ. **አጼ ቴዎድሮስ በቋንቋው ከውጭ ሃገር ነገሥታት ጋር መጻጻፋቸው፡-**  ከዚህ አንጻር

በዋናነት የሚጠቀሰው ጥቅምት 20፣1855 ንጉሡ ለእንግሊዟ ንግሥት ቪክቶሪ በአማርኛ

ቋንቋ የጻፉት ደብዳቤ ነው፡፡ይህም ሌሎች የተለያዩ ጸሐፊዎች የንጉሡን ፈር በመከተል   
 ግእዙን እየተው በአማርኛ ቋንቋ እንዲጽፉ አድርጓል፡፡በመሆኑም የአማርኛ ቋንቋ   
 ሥነጽሑፍ እንዲዳብር ምክንያት ሆኗል ማለት ይቻላል፡፡

ሐ. **የሀይማኖት መጻሕፍት በአማርኛ ቋንቋ እንዲጻፉና እንዲተረጎሙ በማድረጋቸው፡-** በዚህም

ረገድ ንጉሡ በወቅቱ ከነበሩት የሃይማኖት መሪዎች ጋር ብርቱ ትግል አድርገዋል፡፡

የሐይማኖት መሪዎች ጋር ሐይማኖታዊ መጽሐፍት ከግእዝ ቋንቋ ውጪ እንዲጻፉ

አይፈልጉም ነበር፡፡ንጉሡ ግን ሁሉም በአማርኛ ቋንቋ እንዲጽፉና እንዲታተሙ ከፍተኛ

ግፊት አድርገዋል፡፡ በዚህም የተነሳ በ1856 ማርቲን ፍላድ የተባለው ሚስዮናዊ 300

ያህል ሀይማኖታዊ መጻሕፍት በአማርኛ ስንጽፍ አስተርጉሞ ወደኢትዮጵያ አስገብቷል፡፡   
 ምንም እንኳን አቡኑ እነዚህን መጻሕፍት ማንበብ ቀርቶ በእጃቸው ለመንካት ቢጠየፉም   
 በንጉሡ ግፊት ግን በማርኛ ቋንቋ መጻፉ ቀጥሏል፡፡ ይህም ለቋንቋው ሥነጽሑፍ ማደግ

ትልቅ አስተዋጽኦ አበርክቷል፡፡

መ. **አጼ ቴዎድሮስ የሕይወት ታሪካቸው በአማርና ቋንቋ እንዲጻፍ ማድረጋቸው፡-** ይህንንም   
 ያደረጉት ሕዝቡ የበለጠ የሚግባባውና የሚሰማው ቋንቋ ከግእዝ ይልቅ አማርኛ ስለነበር

በአማርኛ ቋንቋ እንዲጻፍ የመረጡና የፈቀዱ የመጀመሪያው ንጉሥ አድርጓቸዋል፡፡

ሠ. **የሚሲዮናውያን ያላሰለሰ እንቅስቃሴ፡-** ሚሲዮናውያን ቀደም ብሎ በ15ኛውና በ14ኛው

መቶ ክፍለ ዘመን አካባቢ ሃይማኖታቸውን ለማስፋፋት ሲሉ ቋንቋውን በየክልሉ

አስፋፍተውት ነበር፡፡በአፄ ቴዎድሮስ ዘመነ መንግሥትም ይህንኑ እንቅስቃሴያቸውን

አጠናክረው ቀጥለው ነበር፡፡ ይህም ለቋንቋው በሥነጽሑፍነት ታላቅ የእድገት ደረጃ ላይ

መድረስ አስተዋጽኦ አድርጓል፡፡

ረ. **የማተሚያ መሳሪያዎች መቋቋም፡-**  ቀደም ብሎ ሚሲዮናውኑ የሚስፈልጋቸውን

መጻሕፍት የሚያመጡት ውጪ ሀገር እያሳተሙ ነበር፡፡ ይህ ደግሞ ከወጪ አንጻርም   
 ብዙ ገንዘብ ከመፍጀቱም ሌላ በፈለጉ ጊዜ ቶሎ ለማድረስ ያስቸግራቸው ነበር፡፡ ይህንን   
 ችግር ለመቅረፍ መፍትሔው ኢትዮጵያ ውስጥ ማተሚያ ቤት ማቋቋም እንደሆነ   
 አመኑበት፡፡ በመሆኑም በ1863 ዓ.ም ቢያንኬሪ የተባለው ሚሲዮናዊ ቄስ በምጽዋ   
 የመጀመሪያውን ማተሚያ መሣሪያ አቋቋመ፡፡ ከዚህ በኋላ በሀገር ውስጥ በርካታ   
 ጽሁፎች ቶሎ ቶሎ በአማርኛ እየታተሙ መሰራጨቱ ቀጥሏል፡፡ በኋላም በርካታ   
 ማተሚያ ቤቶች በተለያዩ የሀገሪቱ ክፍሎች ተቋቋሙ፡፡ ይህ እንግዲህ ለቋንቋው   
 ሥነጽሑፍ ማደግ ያበረከተው አስተዋጽኦ ትልቅ ነው፡፡

ባጠቃላይ እነዚህ ስድስት ዋና ዋና ነጥቦች በአፄ ቴዎድሮስ ዘመነ መንግሥት አማርኛ ቋንቋ የሥነጽሑፍ ቋንቋ እንዲሆን ጉልህ አስተዋጽኦ ያበረከቱ ናቸው ማለት ይቻላል፡፡

**በአፄ ቴዎድሮስ ዘመን በአማርኛ ቋንቋ የተጻፉ ስራዎች**

ከላይ እንደተገለጸው በዚህ ዘመን በጣም በርካታ ጽሑፎች በአማርኛ ቋንቋ ተጽፈዋል፡፡ ለማሳያነት ያህል አራት ዋና ዋና ሥራዎችን እንጠቅሳለን፡፡

1. **የሐይማኖት መጻሕፍት** ፡- በዚህ ዘመን ለሐይማኖት ማስፋፊያነት እና ማስተማሪያነት   
 የሚያገለግሉ በርካታ መጻሕፍት በአማርኛ ቋንቋ ተጽፈዋል፤   
 ተተርጉመዋል፡፡

ሀ. መጀመሪያ በ1853፣1000 ያህል መጽሐፍ ቅዱስ በአማርኛ ቋንቋ ታትመው   
 ገብተዋል፡፡

ለ. ከሦስት ዓመት በኋላ በ1856፣ማርቲን ፍላድ 3000 ያህል ልዩ ልዩ የሐይማኖት   
 መጻሕፍትን በአማርኛ ቋንቋ አስጽፎና አስተርጉሞ ወደሀገር አስገብቷል፡፡

ሐ. ከአራት ዓመት በኋላ በ1864፣በርካታ ቁጥር ያላቸው መጽሐፍ ቅዱሶች በአማርኛ   
 ታትመዋል፡፡

መ. ከስድስት ዓመት በኋላ በ1870 የሉቃስ ወንጌል በአማርኛ ተተረጎመ፡፡

ሠ. ከሦስት አመት በኋላ በ1873 የዳዊት መዝሙር እና ኦሪት ዘፍጥረት በአማርኛ   
 ተተርጉሟል፡፡

ረ. ከአራት አመት በኋላ በ1877 ኦሪት ዘጸአት ወደ ኦሮምኛ ቋንቋ ተተርጉሟል፡፡

**2. ደብዳቤ፡-** ለዚህ ጥሩ ምሳሌ የሚሆነው ቀደም ሲል የተገለጸው አፄ ቴዎድሮስ ለእንግሊዟ   
 ንግሥት ቪክቶሪያ ጥቅምት 20፣1855 በአማርኛ የጻፉት ደብዳቤ ነው፡፡   
 ደብዳቤው የዘመኑ አማርኛ ይገኝ የነበረበትን ደረጃ ያመለክታል፡፡ ደብዳቤው   
 የተጻፈበት ቋንቋ ከዛሬው አማርኛ ጋር አይተናነስም፡፡ የሥነጽሑፋዊነቱ ደረጃም   
 ቢሆን ከተጻፈበት ዘመን አኳያ ሲታይ የሚያስገርም ነው፡፡

**3. ዜና መዋእል**፡- ቀደም ብሎ እንደተገለጸው አጼ ቴዎድሮስ የሕይወት ታሪካቸው በአማርኛ   
 ቋንቋ እንዲጻፍ አስደርገዋል፡፡ ዜና መዋእል የምንለው የንጉሦች የሕይወት   
 ታሪክ የቀረበበትን ጽሑፍ ነው፡፡ በመሆኑም ደብተራ ዘነብ የተባለው የንጉሡ   
 ዜና መዋእል ጸሐፊ በአማርኛ ቋንቋ የአፄ ቴዎድሮስን የሕይወት ታሪክ ጽፏል፡፡

**4. መጽሐፈ ጨዋታ ሥጋዊ ወመንፈሳዊ፡-** የዚህ መጽሐፍ ደራሲ የንጉሡ ዜና መዋእል   
 ጸሐፊ የነበረው ደብተራ ዘነብ ነው፡፡ ደብተራ ዘነብ በ1857 ዓ.ም. ይህንን   
 መጽሐፍ በአማርኛ ቋንቋ ጽፏል፡፡ መጽሐፉ ጸሐፊው ዘመኑን የተመለከተበትን   
 አግባብ እና የጸሐፊውን ከፍተኛ የአማርኛ ቋንቋ ችሎታ ያሳያል፡፡ በመሆኑም   
 የዘመኑን ማህበረሰብ መንፈሳዊና ዓለማዊ አኗኗር በመጽሐፉ ቁልጭ ባለ   
 መንገድ መገንዘብ ይቻላል፡፡ የቀረበበትን ቋንቋ ስንመለከትም የአንድን ቋንቋ   
 የሥነጽሑፍ ደረጃ የሚያጎሉ ዘይቤዎች ለሐሳቡ ምጥቀት ትልቅ አስተዋጽኦ   
 አድርገዋል፡፡ ለምሳሌ ያህልም ምስያ፣አነጻጻሪ፣ሰውኛ፣በስመ ሀዳሪ፣ወዘተ.   
 ዘይቤዎች በብዛት ይገኙበታል፡፡ ቃላቱም ሐሳብን የሚፈትኑ፣የዓ.ነገሮቹ አወቃቀር ሐሳብን የሚገዛ፣ወዘተ. ነው፡፡ ባጠቃላይ ጽሑፉ በእርግጥ በዛ ዘመን የአማርኛ ቋንቋ ሥነጽሑፍ ከዚህ ደረጃ ላይ ደርሶ ነበር ወይ ያሰኛል፡፡ እንዳውም ያን ጊዜ እዚህ ደረጃ ከደረሰ እስካሁን ያለንበትን ስናይ ተኝተናል ማለት ያስደፍር ይሆን?

**ምእራፍ አምስት፡- ----------------- የአማርኛ ሥነጽሑፍ በዳግማዊ ምኒልክ ዘመን**

በአፄ ምኒልክ ዘመን የአማርኛ ቋንቋ ሥነጽሑፍ የበለጠ እየተጠናከረ የሔደበትና የተስፋፋበት ጊዜ ነበር፡፡ በአፄ ምኒልክ ዘመን የአማርኛ ቋንቋ ሥነጽሑፍ እንዲስፋፋና እንዲጎለብት ያደረጉ የተለያዩ ምክንያቶች አሉ፡፡ ከነዚህ ውስጥ ዋና ዋናዎቹ ቀጥለው የተመለከቱት ናቸው፡፡

1. ንጉሡ አማርኛን በሥራና በብሔራዊ ቋንቋነት እንዲቀጥል ማድረጋቸው ነው፡፡በመሆኑም   
 አማርኛ አፍ መፍቻ ባልሆነባቸው አካባቢዎች ጭምር ቋንቋው የጋራ መግባቢያ እንዲሆን   
 ተደርጓል፡፡ እናም አፄ ምኒልክ የኢትዮጵያን ግዛት በማስፋፋት በሁሉም ቦታ አማርኛ   
 በመግባቢያነትና በሥነጽሑፍ እንዲያገለግል ጥረዋል፡፡

2. ሀገሪቱ ፊቷን ወደሰለጠነው ዓለም ማዞሯና ልዩ ልዩ የስልጣኔ ጭላንጭሎችን መተግበሯ   
 ነው፡፡ በዚህም መሠረት ልዩ ልዩ ስልጣኔዎች በተለያዩ ዘርፎች ሲተገበሩ በአማርኛ ቋንቋ   
 ይካሄድ ነበር፡፡ ለመጥቀስ ያህል፡-

ሀ. የመንግሥትን ግብር በዘመናዊ መልክ ማሰባሰብ፤

ለ. ለጦር ሠራዊቱ ልብስ፣ማእረግና ደመወዝ መሠጠቱ፤

ሐ. የፖስታ፣የቴሌግራምና የቴሌፎን አገልግሎት መጀመሩ፤

መ. የቧንቧ ውሃ በቤተ መንግሥት ውስጥ መዘርጋቱ፤

ሠ. የመጀመሪያው ባንክ መከፈቱ፤

ረ. የመጀመሪያው ዘመናዊ ትምህርት ቤት መከፈቱ፤

ሰ. የማተሚያ ቤት መቋቋሙና የመሳሰሉት ናቸው፡፡

በመሆኑም እነዚህ ሁሉ ነገሮች የሚከወኑት በአማርኛ ቋንቋ በሚጻፉ ክንውኖች ነውና ለቋንቋው ሥነጽሑፍ አስተወጽኦ አድርገዋል፡፡

3. የጋዜጣ ሕትመት መጀመሩ ሌላው ምክንያት ነው፡፡ በ1994 ዓ.ም. አዕምሮ የተባለው   
 ጋዜጣ በአማርኛ ቋንቋ ታተመ፡፡

4. የመንግሥት አዋጆችና ማዘዣዎች በአማርኛ ቋንቋ እየተጻፉ መሰራጨታቸው፡፡ ለምሳሌ   
 ያህል አፄ ምኒልክ ለአድዋ ዘመቻ ያስተላለፉትን ጥሪ እና ስለሌባ ያወጡትን ትእዛዝ   
 መጥቀስ ይቻላል፡፡ ይኸውም በ1888 የአድዋ ዘመቻ ጥሪ በአማርኛ ቋንቋ ተጽፏል፡፡   
 እንዲሁም በ1889 ሐምሌ 27 ቀን ስርቆትን የሚከላከል አዋጅ በአማርኛ ቋንቋ ተጽፎ   
 ተሰራጭቷል፡፡ ከዚህም ሌላ ታህሣሥ 11 ቀን 1905 ዓ.ም. የመንግሥት ሚኒስትሮች   
 መግለጫ በአማርኛ ቋንቋ ተጽፎ ተሰራጭቷል፡፡ ባጠቃላይ እንግዲህ ይህ ሁሉ እንቅስቃሴ   
 ቋንቋውን በሥነጽሑፍ እድገቱ ከፍ እንዲልና ስርጭቱ እንዲሰፋ አስችሎታል፡፡

**በወቅቱ ገነው የወጡ ጸሐፊዎች**

በአፄ ምኒልክ ዘመን በጣም በርካታ ጸሐፊዎች ልዩ ልዩ ጉዳዮችን በአማርኛ ቋንቋ በብዛት ጽፈዋል፡፡ከነዚህ ጸሐፊዎች መካከል በሀገር ውስጥ የተማሩና ውጭ ሃገርም ሄደው የተማሩ ሰዎች ይገኙበታል፡፡ በመሆኑም እነዚህ ጸሐፍት ለአማርኛ ቋንቋ ሥነጽሑፍ እድገት ከፍተኛ አስተዋጽኦ አበርክተዋል፡፡ የሁሉንም ስም ለመጥቀስ ባይቻልም በወቅቱ ገነው የነበሩትን አራት ጸሐፊዎች ለአብነት ያህል እንጠቅሳለን፡፡

**1. ገብረእግዚአብሔር ጊላ (1855--1906**) ፡- እኝህ ሰው በኢትዮጵያ ሥነጽሑፍ ታሪክ   
 የሚታወቁት በአማርኛ ቋንቋ ገጣሚነታቸው ነው፡፡ እንዲያውም የመጀመሪያው የአማርኛ ቋንቋ ገጣሚ ይባላሉ፡፡ምክንያቱም ጥንት ለነአጼይስሃቅ ተጽፈው የነበሩት ሰባት ግጥሞች ደራሲያቸው ማን እንደሆነ በውል አልተለየምና ነው፡፡ የብላታ ገብረእግዚአብሔር ግጥሞች ይዘታቸው የጠንካራና አንድነቷ የተጠበቀች ኢትዮጵያን መኖር የሚመኙ ናቸው፡፡ ከዚህም ሌላ በኢትዮጵያ የሥነጽሑፍ ታሪክ የመጀመሪያ የሚባለውን ጋዜጣም የጀመሩ ሰው ናቸው፡፡ በግል ሕይወታቸው በኢጣልያ ወረራ ጊዜ ጣልያኖችን እየሰለሉ ለአፄ ምኒልክ መረጃ የሚቀብሉ ሀገር ወዳድ ሰው ነበሩ፡፡

**2. አፈወርቅ ገብረኢየሱስ (1860--- 1939)** ፡- እኝህ ሰው በግእዝ ቋንቋ መጻፍን   
 የሚቃወሙና ሁሉም ሰው በሚናገረው እና በሚረዳው በአማርኛ ቋንቋ መጻፍ እንደሚገባ የሚከራከሩ ነበሩ፡፡ ከሚታወቁባቸው የአማርኛ ቋንቋ ሥነጽሑፍ ስራዎቻቸው ውስጥ፡-

* አንዱ በ1901 የጻፉት "ዳግማዊ ምኒሊክ" የሚለው መጽሐፋቸው ነው፡፡ ይህ መጽሐፍ ከታሪክ መጽሐፍነቱ ባሻገር በሥነጽሑፋዊ ደረጃውም ትልቅ ቦታ የሚሰጠው ነው፡፡ጽሑፋቸው ውበታቸው ከፍተኛ ነው፤ቃላቱ ግብ መቺ ናቸው፡፡ የዓረፍተ ነገሩ አወቃቀርና የሐሳብ አገላለጹ ሁሉ ተጠየቃዊነት ያለው ነው፡፡ፈሊጦች እና ምሳሌያዊ አነጋገሮችን በመጠቀም ሐሳባቸውን ለማጉላትና አንባቢን ለማሳመን የቻሉ ናቸው፡፡
* ሌላው የሚታወቁበት ሥነጽሑፋዊ ስራቸው ለኢጣልያን መንግሥት በአማርኛ ቋንቋ እየጻፉ በየሳምንቱ ያሳትሙት የነበረው "የቄሳር መልእክተኛ" የተባለው ጋዜጣ ነው፡፡ ምንም እንኳን የዚህ ጋዜጣ ይዘት ሀገርን የሚጎዳ ቢሆንም የአጻጻፉ ስልት ግን በውበት ደረጃው የላቀና በወቅቱ የአማርኛ ቋንቋ ሥነጽሑፍን እድገት ያመላክት ነበር፡፡
* ሌላው የሚታወቁበት ሥነጽሑፋዊ ስራቸው ደግሞ "ጦቢያ" የተሰኘው ልቦለድ መጽሐፍ ነው፡፡ ይህ መጽሐፍ በኢትዮጵያ ሥነጽሑፍ ታሪክ ከፍተኛ ቦታ የሚያሰጣቸው ስራ ነው፡፡ በመሆኑም በኢትዮጵያ የመጀመሪያው የረጅም ልቦለድ ጸሐፊ ያደርጋቸዋል፡፡ በአፍሪካ ደግሞ የመጀመሪያው በሀገርኛ ቋንቋ ልቦለድ የጻፉ ያደርጋቸዋል፡፡በእርግጥ በአሁኑ ሰዓት በልቦለድ መመዘኛ ሲታይ፡-

\*በገጸ ባህርያት አሳሳሉ \*በመቼት አቀራረጹ

\* በዘዴዎች አጠቃቀሙ ፣ ወዘተ. ደካማ ጎኖች ሊወጡለት ይችላል፡፡

በግል ሕይወታቸው በኢጣልያን ሀገር ውስጥ በአንድ ተቋም የአማርኛ ቋንቋ አስተማሪ ሆነው ሰርተዋል፡፡በኢጣልያን ወረራ ጊዜም ኢትዮጵያን ከድተው ለኢጣልያን በማደር ከኢጣልያ መንግሥት "አፈ-ቄሳር" የሚል ማእረግ ተሰጥቷቸው ነበር፡፡

**3 . ተክለሐዋርያት ተክለማርያም፡**- እኝህ ሰው በኢትዮጵያ ሥነጽሑፍ ውስጥ   
 ከፍተኛ ቦታ የሚሰጣቸው የመጀመሪያው ጸሐፌ ተውኔት   
 በመሆናቸው ነው፡፡ ይህ የጻፉት ተውኔትም "ፋቡላ (የአውሬዎች ተረት)" በመባል ይታወቃል፡፡ የዚህ ተውኔት ይዘት በዘመኑ በሃገራችን የነበረውን የስልጣን ብልግና እና ኋላ ቀርነት በእንስሳት ገጸባህርይነት እየተዋዛ የቀረበበት ነው፡፡ በተለይ ልጅ ኢያሱ አልጋ ወራሽ ሳሉ የሰሩትን ነውር ለማጋለጥ ያለመ ነበር፡፡በመሆኑም ቲያትሩ በመድረክ ለሕዝብ እንዳይታይ ተከልክሎ ጽሑፎችም እንዳይሰራጩ ተሰባስበው ተቆልፎባቸው ነበር፡፡

**4. ገብረህይወት ባይከዳኝ (1878--- 1911)** ፡- እኝህ ሰው በኢትዮጵያ ሥነጽሑፍ   
 ታሪክ ውስጥ በተለይ የሚያሳውቋቸው ሁለት ስራዎች አሉ፡፡

ሀ. የመጀመሪያው በ1915 የጻፉት ደብዳቤ ነው፡፡ይህንን ደብዳቤ የጻፉት አቶ ጳውሎስ መነመኖ   
 ለሚባለው ወዳጃቸው ነው፡፡ደብዳቤውም "ብርሃን ይሁን" በሚለው መጽሔት ውስጥ   
 የሰፈረ ነው፡፡ የደብዳቤውም ርእስ "አጤ ምኒልክና ኢትዮጵያ" የሚል ነበር፡፡ይዘቱም አፄ   
 ምኒልክ ለኢትዮጵያ ስልጣኔን አስፋፍተዋል የሚለውን እሳቤ የሚቃወም ነበር፡፡እናም   
 በዘመኑ የነበረውን ፖለቲካዊ እና ማህበራዊ ሁኔታ የሚተነትን ጥልቅ ምሑራዊ ጽሑፍ   
 ነው፡፡

ለ. ሁለተኛው በ1916 ያሳተሙት መጽሐፍ ነው፡፡ ይህ መጽሐፍ "መንግሥትና የሕዝብ   
 አስተዳደር" የሚል ርእስ ነበረው፡፡ይዘቱም በስልጣኔ ለመራመድ፣ለማደግ፣ወደፊት   
 ለመግፋትና ለመበልጸግ ጠንክሮ መስራት እንደሚያስፈልግ የሚገልጽ ነው፡፡ስለዚህ   
 መጽሐፉ ስለህብረተሰብ እድገት፣ስለጦርነት አስከፊነት፣ስለሀብት ክምችትና መሰል ሁኔታ   
 ትንታኔ እየሰጠ ፖለቲካዊ ኢኮኖሚያዊ ሂደቶችን ያሳያል፡፡ባጠቃላይ ጭብጡ "ሥራ   
 የስልጣኔ መሠረት ነው" የሚል ነው፡፡

ይሁን እንጂ ከዚህም ሌላ እነአለቃ ታየ ገብረማርያም፣እነሃኪም ወርቅነህ እሸቴ፣እነአለቃ ኪዳነወልድ ክፍሌ እና የመሳሰሉ ጸሐፍት ሁሉ በዘመኑ ለአማርኛ ቋንቋ ሥነጽሑፍ ታላቅ አስተዋጽኦ ያበረከቱ እንደነበሩ ሊታወቅ ይገባል፡፡

**ምእራፍ ስድስት ------------------- የአማርኛ ሥነጽሑፍ በአፄ ኃይለሥላሴ ዘመን**

በዚህ ዘመን ያለውን የአማርኛ ሥነጽሑፍ ይዞታ የምንቃኘው በሦስት ንኡሳን ክፍሎች ነው፡፡ እነዚህም ከኢጣልያን ወረራ በፊት፣በኢጣልያ ወረራ ወቅትና ከኢጣልያን ወረራ በኋላ ባሉት ጊዜያት ነው፡፡

**1. ከኢጣልያ ወረራ በፊት** ፡- አፄ ኃይለሥላሴ ከነገሡ አንስቶ እስከ ጣልያን ወረራ ድረስ   
 ያለውን የአማርኛ ቋንቋ ሥነጽሑፍ የምንመለከትበት ነው፡፡በነዚህ አመታት ውስጥ ከነበሩ ብዙ ደራሲያን ውስጥ በዋናነት ለቋንቋው ሥነጽሑፍ አስተዋጽኦ ያደረጉ ሁለት ሰዎች ይጠቀሳሉ፡፡

**ሀ. ህሩይ ወልደሥላሴ (1871---- 1931)** ፡- እኝህ ሰው የጻፏቸውን መጻሕፍት አስመልክቶ   
 ቁጥራቸውን 48 ሊሆን ወይም ሊያንስ ይችላል የሚል ሐሳብ ይሰነዘራል፡፡ ዋናው ቁምነገር በርካታ ጉዳዮችን የጻፉ መሆናቸውን መረዳቱ ላይ ነው፡፡ የመጽሐፎቻቸው ርእሰ ጉዳይ በታሪክ፣በጉዞ ማስታወሻ፣በሐይማኖት፣በቅኔ፣በልቦለድ፣በተግሳጽና ምክር፣በሕይወት ታሪክ፣በሥነቃል፣ወዘተ. ዙሪያ የሚያጠነጥኑ ናቸው፡፡ ከእሳቸው በፊት ከነበሩ ደራሲያን ጋር ሲነጻጸሩ ብዙ ስራዎችን ያቀረቡ በመሆናቸው "የአማርኛ ሥነጽሑፍ አባት" የሚል ስም ተሰጥቷቸዋል፡፡ ከሚታወቁት ሥነጽሑፋዊ ሥራዎቻቸው ውስጥ በዋናነት የሚከተሉት ይጠቀሳሉ፡፡

ወዳጄ ልቤ (1951) የልቅሶ ዜማ (1919) አዲስ ዓለም (1925)

መጽሐፈ ቅኔ (1918) የልብ ሐሳብ (1923)

በግል ሕይወታቸውም እስከ ውጭ ጉዳይ ሚኒስትርነት ባሉ ቦታዎችና የማተሚያ ቤት ዳይሬክተር ሆነው መስራታቸው ለጽሑፍ ስራቸው በጣም አግዟቸዋል፡፡

**ለ. ዮፍታሔ ንጉሤ (1887----- 1939)** ፡- እኝህ ሰው ተወርዋሪው ኮከብ በሚል ቅጽል ስም   
 የሚጠሩ የግጥምና የተውኔት ጸሐፊ ናቸው፡፡ ግጥሞቹ ይዘታቸው ለሃገራቸው ያላቸውን ፍቅርና ተቆርቋሪነት ቁልጭ አድርገው ያሳያሉ፡፡የማትነጣጠል አንድ ጠንካራ ኢትዮጵያ እንድትኖር የሚያሳስቡ ናቸው፡፡ እንዲሁም ንጉሡ አፄ ኃይለሥላሴ ስደት በነበሩበት ወቅት ለንጉሡና ለአርበኞች ወኔን የሚቀሰቅሱና የሚያጽናኑ ቀስቃሽ ጽሑፎችንም እየጻፉ ይልኩ ነበር፡፡ ከጻፏቸው ግጥሞች ውስጥ ጥቂቶቹ የሚከተሉት ናቸው፡፡

* ተፈሪ ማርሽ ----- በንጉሡ ጊዜ የኢትዮጵያ ሕዝብ መዝሙር የነበረ ነው፡፡
* ወላድ ኢትዮጵያ
* አጥንቱን ልልቀመው
* ድንግል ሃገሬ ሆይ ተጠቃሽ ናቸው፡፡

ከጻፏቸው ተውኔቶች ውስጥ ደግሞ ጥቂቶቹ የሚከተለት ናቸው፡፡

* አፋጀሽኝ ፡- በመድረክ ቀርቦ ከፍተኛ ዝናን አትርፏል፡፡ፖለቲካዊ ይዘት ያለውና   
   በተምሳሌትነት የቀረበ ነው፡፡
* ጥቅም ያለው ጨዋታ ፡- የመጀመሪያው ተውኔታቸው ነው፡፡
* ጎበዝ አየን ፡- ለህትመት የበቃ ቲያትር ነው፡፡
* ሙሽሪት ሙሽራ
* የሆድ አምላክ ቅጣት
* ጠረፉ ይጠበቅ የሚሉት ናቸው፡፡

እንዲሁም በዳግማዊ ምኒልክ ትምህርት ቤት በመምህርነት ተቀጥረውም አገልግለዋል፡፡

**2. በኢጣልያ ወረራ ወቅት ፡-** ይህ ከ1928 ----- 1933 ዓ.ም ድረስ ያለው የአማርኛ ቋንቋ   
 ሥነጽሑፍ ይዞታን የሚመለከት ነው፡፡ በዚህ ወቅት በአማርኛ ቋንቋ እየታተመ ይሰራጭ የነበረው "የቄሳር መልእክተኛ" የሚባለው ጋዜጣ ብቻ ነበር፡፡ የዚህ ጋዜጣ አዘጋጅም አፈወርቅ ገብረኢየሱስ ነበሩ፡፡እናም የአማርኛ ቋንቋ ሥነጽሑፍ ብሎም የኢትዮጵያ ሥነጽሑፍ እድገቱ የቆመበት ጊዜ ነበር ማለት ይቻላል፡፡ለዚህም በምክንያትነት የሚጠቀሱት

* ከጋዜጣው በቀር ሌላ ጽሑፍ እንዳይጻፍ ተደንግጎ ስለነበር ነው፡፡
* ዘመናዊ ትምህርት እስከ 4ኛ ክፍል ብቻ እንዲሆን ተደንግጎ ስለነበር ነው፡፡
* ቀስቃሽ የሆኑ አንዳንድ ጽሑፎች ቢኖሩም የሚጻፉት በድብቅ ስለነበር ለሥነጽሑፉ   
   እድገት ጎላ ሚና አልተጫወቱምና ነው፡፡

ባጠቃላይ የኢጣልያ ወረራ በአማርኛ ቋንቋ ሥነጽሑፍ ላይ ከፍተኛ የሆነ አሉታዊ ተጽእኖ የፈጠረና ብሎም በሀገሪቱ የሚደረግን ሥነጽሑፋዊ እንቅስቃሴ የገደበ ነበር፡፡

**3. ከኢጣልያ ወረራ በኋላ ፡-** ይህ ዘመን ተዳፍኖ የነበረው ሥነጽሑፋዊ እንቅስቃሴ እንደገና   
 ማንሰራራት የጀመረበት ወቅት ነው፡፡በዚህ ጊዜ የተጻፉ የአማርኛ ቋንቋ ሥነጽሑፋዊ ሥራዎች ባብዛኛው ወረራውን የሚመለከቱ ሲሆን የነጻነትን መልካምነትን የሚገልጹ ነበሩ፡፡ ነጻነት እንደተመለሰ የቀረበው የመጀመሪያ የአማርኛ ቋንቋ ሥነጽሑፍ 150 ገጽ ያለው "የአዲስ ዘመን መዝሙር ለነጻነት ክብር" የተባለው 26 ግጥሞችን የያዘ የ34 ገጣሚያን መድብል ነው፡፡ ከኢጣልያን ወረራ በኋላ እስካሁን ድረስ በርካታ ጸሐፍት በአማርኛ ቋንቋ ጽፈዋል፡፡ አሁን የምንመለከተው ግን በአፄ ኃይለሥላሴ ዘመን ውስጥ ተወስነን ነው፡፡ በመሆኑም ከኢጣልያን ወረራ በኋላ እጅግ ቁጥራቸው ብዙ የአማርኛ ቋንቋ ጸሐፊዎች ቢኖሩም ዋና ዋናዎቹ የሆኑትን 18 ያህል ጸሐፍት ብቻ እንጠቅሳለን፡፡

**1. ተሰማ ኃ/ሚካኤል (1882----1962)** ፡- በኢትዮጵያ ሥነጽሑፍ ውስጥ በዋናነት   
 የሚታወቁት "ከሳቴ ብርሃን ተሰማ" በሚለው የአማርኛ መዝገበ ቃላቸው ነው፡፡ መዝገበ ቃላቱ 33 ሺህ ቃላትን የያዘና በ12 ዓመት ዝግጅት የተጠናቀቀ ስራ ነው፡፡

**2. ደስታ ተክለወልድ (1893----- 1977)** ፡- በኢትዮጵያ ሥነጽሑፍ ታሪክ ይበልጥ   
 የሚታወቁት "አዲስ የአማርኛ መዝገበ ቃላት" በሚለውና በ1962 በታተመው ሥራቸው ነው፡፡ መዝገበ ቃላቱ ለመታተም 29 ዓመታትን የፈጀና ከቀድሞው የከሳቴ ብርሃን የተሻለ ነው፡፡ ቀጥሎም አለቃ ኪዳነ ወልድ ክፍሌ ሳይጨርሱት በመድከማቸው ምክንያት የተቋረጠውን "የግእዝ አማርኛ መዝገበ ቃላት" በ1948 በአለቃ ኪዳነወልድ ክፍሌ ስም አሳትመዋል፡፡ እንዲሁም መዝገበ ፊደል፣አቡጊዳ፣ገበታ ሐዋርያት፣ሃይማኖተ አበውን ጽፈዋል፡፡

**3. ወልደጊዮርጊሥ ወልደዮሐንሥ (1887 ---- 1974)** ፡- እኝህ ሰው "የኢትዮጵያ ጋዜጦች

አባት" የሚል ቅጽል መጠሪያ ያላቸው ሰዎች ናቸው፡፡ ይህንንም ያገኙበት ምክንያት የበርካታ ጋዜጦች መስራችና አዘጋጅ በመሆናቸው ነው፡፡ በመሆኑም ፡-

* በ1920 ዓ.ም. የብርሃንና ሰላም ጋዜጣ ምክትል አዘጋጅ ሆነዋል፡፡
* በ1933 ዓ.ም. የአዲስ ዘመን ጋዜጣ ዋና አዘጋጅ ሆነው ሰርተዋል፡፡
* ከ1952-- 1954 የሰንደቅ ዓላማችን (ባንዲራችን) ጋዜጣ ዋና አዘጋጅ ሆነው ሰርተዋል፡፡

ከጋዜጣ ጸሐፊነታቸው ሌላም ወደ 24 የሚጠጉ በርካታ መጻሕፍትን ጽፈዋል፡፡ለመጥቀስ ያህል፡-

1. ጌራ መንግሥት ዘኢትዮጵያ 2. ክብረ መንግሥት

3. ዘር ብሩክ 37 ግጥሞች የያዘ 4. ብልጽግና በግብርና

5. የድል ኮከብ 6. ገጸ በረከት

7. የባልና ሚስት ጭውውት 8. አምስት መንገደኞች

9. ታሪክ አይሙት እንዲያጫውት 10. ታሪክ ያለው አይሞትም

11. አምባ ፍቅር ወሰላም 12. የእንቆቅልሾች ስብስብ

13. ሥነምግባር አዲሲቷ ኢትዮጵያ 14. ታሪክና ሥራ

15. የዓለም ጸሐይ 16. የባልና ሚስት ጭውውት በእንካ ስላንቲያ

17. አትስረቅ 18. አግዓዚ ናቸው፡፡

ከነዚህ ሁሉ ሥራዎቻቸው ውስጥ በኢትዮጵያ ሥነጽሑፍ ታሪክ ከፍተኛ ቦታ የሚያሰጣቸው "አግአዚ" የተባለው መጽሐፋቸው ነው፡፡ ምክንያቱም የዚህ መጽሐፍ ጭብጥ በቆየውና በዘመናዊው አስተሳሰብ መካከል የነበረውን ግጭት የሚመለከትና ስዕላዊ አቀራረብ ያለው ነው፡፡ይህም የተጻፈበት ቋንቋ ከፍተኛ ሥነጽሑፋዊ ደረጃ ላይ የደረሰ መሆኑን ያሳያል፡፡ከዚህም ሌላ እኝህ ሰው ከፍተኛ የግእዝ ቋንቋ ችሎታን የሚጠይቁ ሥራዎችን ከግእዝ ወደአማርኛ ተርጉመዋል፡፡

**4. ማህተመ ሥላሴ ወልደመስቀል** ፡- እኝህ ጸሐፊ ከሌሎች ተለይተው የሚታወቁት   
 በሥነቃል ላይ በማተኮራቸው ነው፡፡ በመሆኑም የተለያዩ ሥነቃሎችን ሰብስበዋል፡፡ ብዙ ትውፊቶችን መዝግበዋል፡፡ በዚህም ለአማርኛ ቋንቋ ሥነጽሑፍ እድገት ከፍተኛ አስተዋጽኦ አበርክተዋል፡፡ በተለያዩ ጊዜያት የተለያዩ ሥራዎችን ጽፈዋል፡፡ለመጥቀስ ያህል ፡-

* **ዝክረ ነገር** ፡- በ1942 ታተመ ሲሆን፣ስለአዋጅ፣ወጎች፣ልምዶችና የመሬት ሕግ   
   ያትታል፡፡
* **ያባቶች ቅርስ** ፡- በ1943 የታተመ ሲሆን ከሦስት ሺህ በላይ ተረትና ምሳሌዎችን   
   ይዟል፡፡
* **የአማርኛ ቅኔ** ፡- ይህ ቋንቋው አድጎ ወደቅኔ ደረጃነት ማደጉን የሚያሳይ መጽሐፍ   
   ነው፡፡
* **እንቅልፍ ለምኔ** ፡- በ1950 የታተመ ሲሆን የሕጻናት ሲሆን የሕጻናት ተረቶችን የያዘ   
   ነው፡፡

**5. ግርማቸው ተክለሐዋርያት (1907---- 1980)** ፡- በአማርኛ ቋንቋ ሥነጽሑፍ   
 ውስጥ የሚነሱባቸው ሦስት ትልልቅ ሥራዎች አሏቸው፡፡ለምሳሌ፡-

* አርአያ ፡- በ1937 የታተመ ሲሆን ግብርናን ዘመናዊ ማድረግ ተገቢ እንደሆነና   
   ለሃገራችን መሻሻል ዋነኛ መሳሪያውም እሱ እንደሆነ ይገልጻል፡፡
* ቴዎድሮስ ፡- በ1939 የታተመ ሲሆን በአፄ ቴዎድሮስ አሟሟት ላይ ያተኮረ   
   ተውኔት ነው፡፡
* አድዋ ፡- በ1968 የተጻፈ ሲሆን የታተመው ግን ቆይቶ በ1993 ነው፡፡ ሐሳቡ   
   በአድዋ ታሪካዊ ጦርነት ላይ ያነጣጠረ ነው፡፡

ከነዚህ መጽሐፍት ውስጥ ሥነጽሑፋዊ አጠቃቀሙ ላቅ ያለው አርአያ ነው፡፡ በአንባቢያን አዕምሮ ስዕል የመፍጠር አቅሙም ከፍ ያለ ነው፡፡

**6. ከበደ ሚካኤል (1909--- 1991)** ፡- በኢትዮጵያ ሥነጽሑፍ ታሪክ ከፍተኛ ቦታ   
 የሚሰጣቸው ገጣሚ፣የተውኔት ጸሐፊ፣ተመራማሪ፣የታሪክ ጸሐፊ እና ተርጓሚ የሆኑ ሁለገብ ሰው ናቸው፡፡ መጻፍ የጀመሩት ገና የ18 ዓመት ወጣት ሳሉ ነበር፡፡ የመጀመሪያው ስራቸው ግጥም ሲሆን ግጥሟም 59 ስንኝ ያላት "አገር፣ንጉሥ፣ነጻነት፣ባንዲራ" የሚል ርእስ ያላት ናት፡፡ ባጠቃላይ ከበደ ሚካኤል ወደ 22 የሚጠጉ ጽሑፎችን ጽፈዋል፡፡ሁሉንም ባይሆን ከጻፏቸው ውስጥ ለአብነት ያህል በዓይነት በዓይነታቸው ከፍለን እንመለከታለን፡፡

ከሥነግጥም ሥራዎቻቸው ውስጥ የሚከተሉት ይጠቀሳሉ፡፡

* ታሪክና ምሳሌ ፡- ሦስት ቅጽ ያለውና 17 ግጥሞችንና 23 አጫጭር   
   መጣጥፎችን ይዟል፡፡
* ብርሃነ ሕሊና ፡- በኢጣልያ ወረራ ወቅት የተጻፉ ግጥሞችን ሁሉ አካትተው   
   በ1933 ያሳተሙት ነው፡፡
* የዕውቀት ብልጭታ እና የመጀመሪያ እርምጃ እነዚህ ሁለቱም ግጥሞች   
   የተጻፉት ጣልያን ከሀገር ከለቀቀች በኋላ ለተከሰተው   
   የማስተማሪያ መሣሪያ ችግር ለማቃለል ነው፡፡
* ከይቅርታ በላይ ፡- ይህ ትርጉም ሲሆን "Beyond Pardon" በሚል ርእስ በ   
   B.M.,Clay የተጻፈውን ተርጉመውታል፡፡

ከትያትር ሥራዎቻቸው ውስጥ የሚከተሉት ይጠቀሳሉ፡፡

* የቅጣት ማዕበል
* የትንቢት ቀጠሮ
* ሮሚዮና ጁልየት
* ባህታዊ
* የትንቢት ቀጠሮ
* የበረሃ ወፍ
* የመስክ አበቦች

ከታሪክ ሥራዎቻቸው ውስጥ የሚከተሉት ይጠቀሳሉ፡፡

* የዓለም ታሪክ 1ኛ መጽሐፍ ፡- ሁለት ቅጽ ያለው የዓለም ታሪክን የያዘ ነው፡፡
* ታላላቅ ሰዎች ፡- ስለሆሜር ፣ክሌዎፓትራ፣ሼክስፒር፣ትልቁ ጴጥሮስ ያወሳል፡፡
* እስክንድር ትልቁ፡- ስለሜቄዶኒያው ንጉሥ ታላቁ እስክንድር ያነሳል፡፡

በስልጣኔ ዙሪያ ከጻፏቸው መካከልም የሚከተሉት ይጠቀሳሉ፡፡

* ኢትዮጵያና ምእራባዊ ስልጣኔ
* ጨለማና ብርሃን
* ጃፓን እንዴት ሰለጠነች?
* ስልጣኔ ምንድነው?
* የስልጣኔ አየር የሚሉት ይገኙበታል፡፡

ከነዚህ ውጭም ለወደፊት የሚታተሙ ብለው የዘጋጇቸው በርካታ ጽሑፎች ነበሯቸው፡፡ ከበደ ሚካኤል ከሌሎች ጸሐፍት የሚለዩበት የሥነጽሑፍ ስልቶች አሏቸው፡፡ እነዚህም፡-

1. ሥራዎቻቸው ሁሉ ኢትዮጵያዊነትን የተላበሱ በመሆኑ የትርጉም ሥራዎቻቸው   
 ሳይቀር ለሀገራችን አንባብያን እንግዳ አለመሆናቸው፡፡

2. የቋንቋ አጠቃቀማቸው በየዕለቱ የምንጠቀምበት የተለመዱ ቀላል ግን ሁሉን ነገር   
 ግልጽ አድርገው የሚያሳዩ መሆናቸው፡፡

3. ግጥሞቻቸው ቃላቱን በተለመደው የአማርኛ ቋንቋ ሰዋስው ሚያስገቡ መሆናቸው፡፡

4. ሁሉም ግጥሞቻቸው የወል ቤት ስልትን በመከተል የተጻፉ መሆናቸው፡፡

5. አብዛኞቹ ግጥሞቻቸው በምስያ ዘይቤ የተዋቀሩ መሆናቸው፡፡

6. ረቂቅና ለመተንተን የሚያስቸግሩ ጽንሰ ሐሳቦችን በግጥሞቻቸው በቀላሉ መግለጻቸው፡፡

ባጠቃላይ እኝህ ጸሐፊ በአሁኑ ዘመን እንደ አዲስ የታየውን ቋንቋን በሥነጽሑፍ የማስተማር ዘዴን ቀድመው የቀየሱ ናቸው፡፡ ምክንያቱም እስከ 1960ዎቹ ድረስ የአንደኛና የሁለተኛ ደረጃ ትምህርት ቤቶች የአማርኛን ቋንቋ የሚያስተምሩት ከበደ ሚካኤል በጻፏቸው የግጥም፣የተውኔት፣የታሪክ፣የፍልስፍና እና የሐይማኖት መጻሕፍት ነበር፡፡

**7. ታደሰ ሊበን** ፡- በኢትዮጵያ ሥነጽሑፍ ታሪክ ውስጥ የሚነሱት በአጭር ልቦለድ   
 ጸሐፊነታቸው ነው፡፡ እንደሚታወቀው ከሁሉም የሥነጽሑፍ ዘርፎች በዓለም ላይ ትንሽ ዕድሜ ያለው አጭር ልቦለድ ነው፡፡ በዓለም ላይ የመጀመሪያው ዘመናዊ አጭር ልቦለድ የሚባለው ካፖርቱ ( Over Coat) የተባለው በ1843 የተጻፈው አጭር ልቦለድ ነው፡፡ እናም ይህንን የሥነጽሑፍ ዘርፍ ለሃገራችን ያስተዋወቁት እና መሠረቱን የጣሉት አቶ ታደሰ ሊበን ናቸው፡፡ በእርግጥ ከሳቸው በፊት አቶ ተመስገን ገብሬ "የጉለሌው ሰካራም" በሚል ርእስ 13 ገጽ ያለው አጭር ልቦለድ ጽፈዋል፡፡ ለዚህም ነው በሀገራችን የመጀመሪያው አጭር ልቦለድ "የጉለልው ሰካራም" ነው የሚባለው፡፡ አቶ ታደሰ ሊበን ግን አጭር ልቦለድን በዘመናዊ ቅርጽ የጻፉ የመጀመሪያው ጸሐፊ ናቸው፡፡ እነዚህም የጻፏቸው ሁለት አጫጭር ልቦለዶች የሚከተሉት ናቸው፡፡

1. "መስከረም" ---------------- ሲሆን በ1949 የታተመ ነው፡፡

2. "ሌላው መንገድ" --------- ሲሆን በ1952 የታተመ ሁለተኛ ሥራ ነው፡፡

አቶ ታደሰ ሊበን በመጽሐፎቻቸው መግቢያ ላይ ስለአጭር ልቦለድ ምንነትና ባህርይ ለመጀመሪያ ጊዜ ያስተዋወቁ ሰው በመሆናቸው ከዘመናዊ አጭር ልቦለድ አንጻር ለሃገራችን የመጀመሪያው ሰው ናቸው፡፡ ከዚህ ውጪ ባለመጻፋቸውም ከጓደኞቻቸው ተቃውሞ ገጥሟቸዋል፡፡

**8. ነጋሽ ገብረማርያም** ፡- በኢትዮጵያ ሥነጽሑፍ ታሪክ ይበልጥ የሚታወቁት በተውኔት   
 ጸሐፊነታቸው ነው፡፡ እኝህ ሰው የጻፏቸው መጻህፍት የሚከተሉት ናቸው፡፡

* የድል አጥቢያ አርበኛ ፡- ይህ በ1965 የተጻፈ ተውኔት ሲሆን ለኢጣልያ ያደሩ ሰዎችን የሚነቅፍ ይዘት ያለው ነው፡፡በመድረክም ቀርቦ ታይቷል፡፡
* የአዛውንቶች ክበብ ፡- በ1972 የተጻፈ ኮሜዲ ነው፡፡
* ሐመልማል እና አስመሳይ ሐኪሞች ፡- በ1982 በኤድስ በሽታ ዙሪያ እና   
   በባህላዊ ህክምና ዙሪያ የተጻፉ ተውኔቶች ናቸው፡፡
* ሴተኛ አዳሪ ፡- በ1956 የተጻፈ ሲሆን ይህንን በራሳቸው ስም ሳይሆን

"እናኑ አጎናፍር" በሚል የብዕር ስም ነው የጻፉት፡፡

የእኝህ ሰው ወንድም የሆኑት አቶ አሰፋ ገብረማርያም አንድ መጽሐፍ ጽፈዋል፡፡ይህም "እንደወጣች ቀረች" ተብሎ ይታወቃል፡፡

**9. ሐዲስ ዓለማየሁ** ፡- ገና በተማሪነት ህይወታቸው ሳሉ ነበር መጻፍ የጀመሩት፡፡ ተማሪ   
 እያሉ "የሀበሻና የወደኋላ ጋብቻ" በሚል ርእስ ተውኔት ጽፈዋል፡፡ ከዚህ በኋላ በርካታ ልዩ ልዩ ጽሑፎችን ጽፈዋል፡፡ ለመጥቀስ ያህል የሚከተሉትን እንመልከት፡፡

* **ተረት ተረት የመሠረት** ፡- በ1948 የጻፉት ሲሆን በውስጡ 12 ተረቶችን ይዟል፡፡
* ፍቅር እስከ መቃብር ፡- በ1958 የታተመ ሲሆን በአማርኛ ልቦለድ ጽሑፍ ውስጥ   
   ትልቅ የአቅጣጫ ለውጥ ያመጣ ነው፡፡ ይህ መጽሐፍ ከቀደሙት ሌሎች ልቦለዶች አንጻር ሲታይ በጣም የተሻለ ነው፡፡ ምክንያቱም ፡-

ሀ. ከዛ በፊት የነበሩት መጻሕፍት ገጸ ባህርያቸው ተአማኒነት ይጎድላቸው ነበር፡፡የፍቅር   
 እስከመቃብር ግን በገሀዱ ዓለም የምናውቃቸው ነው የሚመስሉት፡፡

ለ. ከዛ በፊት የነበሩት የገጸ ባህርያቱ ቋንቋና ገጸ ባህርያቱ አይጣጣሙም ነበር፤ፍቅር   
 እስከመቃብር ግን ቋንቋቸው አካባቢያቸውን፣ደረጃቸውን፣ዕድሜያቸውን እና   
 መደባቸውን ሁሉ ያሳያል፡፡

ሐ. ከዛ በፊት በነበሩት ልቦለዶች የደራሲውን ቋንቋና የገጸ ባህርያቱን ቋንቋ መለየት   
 ያስቸግር ነበር፡፡

መ. ከዛ በፊት የነበሩት ልቦለዶች መቼትን ከነጓዙ አያቀርቡም ነበር፤በፍቅር   
 እስከመቃብር ግን ይህ ተወግዷል፡፡

ሠ. ከዛ በፊት የነበሩት በአጭር ጊዜ ብዙ ታሪክ የመዘርገፍ እና የታሪክ አወቃቀር ችግር   
 ነበረባቸው፤ፍቅር እስከመቃብር ግን ይህንን ያስወገደ ሆኖ ተገኝቷል፡፡

ረ. በይዘቱም ቢሆን የፊውዳላዊ አገዛዝን ግፍ በማሳየቱ ይለያል፡፡ በፊት የነበሩቱ   
 በሐይማኖት፣በግብረ ገብነት እና በሀገር ወዳድነት ላይ ነበር በብዛት የሚያጠነጥኑት፡፡

ይህ መጽሐፍ በ1995 David Appleyard በሚባል ሰው ወደእንግሊዝኛ ቋንቋ   
 ተተርገሟል፡፡ከነዚህ በተጨማሪም ፡-

* የእልም ዣት
* ወንጀለኛው ዳኛ
* ትዝታ የሚባሉ መጻሕፍትን ጽፈዋል፡፡

**10. መንግሥቱ ለማ** ፡- በኢትዮጵያ ሥነጽሑፍ ታሪክ በባለቅኔነት፣በገጣሚነት፣በጸሐፊ   
 ተውኔትነት፣በሃያሲነት፣በተመራማሪነት፣ወዘተ. ይታወቃሉ፡፡ ሥነጽሑፍን የጀመሩት ገና በልጅነታቸው ሚስዮን ትምህርት ቤት ይማሩ በነበረበት ጊዜ ነው፡፡ በለንደን ሃገር የኢትዮጵያ ተማሪዎች ማህበር ፕሬዚዳንት ሆነው ሳለ በብዕር ስም ያቀረቧቸው "ሞኝት ተላሊት እና ጥቁር እንግዳ" የተሰኙ መጣጥፎች ነበሯቸው፡፡ የብዕር ስማቸውም "ኢትዮፒስ" ነበር፡፡ ግጥምን አስመልክቶ የሕይወት ፍልስፍናን የሚያንጸባርቁ እና ተፈጥሯዊ ጉዳዮችን የሚዳስሱ ሁለት ግጥሞች አሳትመዋል፡፡

1. የግጥም ጉባኤ በ1955 ----------------- 26 ግጥሞችን የያዘ ነው፡፡

2. ባሻ አሸብር በአሜሪካ በ1967 --------- 11 ግጥሞችን የያዘ ነው፡፡

መንግሥቱ ለማ በተለይ "ሹመት" የሚለው ግጥማቸው የገጣሚነት ብቃታቸው ከፍተኛ እንደነበር የሚያሳይ ነው፡፡ ይህ ግጥምም ውስጠ "ቀ" ግጥም ነው፡፡ ደራሲው በአጻጻፍ ቴክኒክ የአማርኛን ሥነ-ግጥም አንድ እርምጃ ወደፊት ያራመዱ ናቸው፡፡ ምክንያቱም ሥነግጥምን ሥነ ግጥም የሚያሰኘው በተመሳሳይ ፊደል ቤት መምታቱ ነው ተብሎ በሚታመንበት ዘመን ይህ ግድ እንዳልሆነ እና እንዳውም አልፎ አልፎ ቤት የማይመቱ ስንኞች ሊገቡ እንደሚችሉ አሳይተዋል፡፡

ተውኔትን አስመልክቶ ደግሞ በተለይ ኮሜዲ ተውኔትን በጣም ያዳበሩ ናቸው፡፡ ከጻፉት ተውኔቶች መካከል የሚከተሉት ይጠቀሳሉ፡፡

* ያላቻ ጋብቻ በ1956 --- የዘመኑን ጋብቻ የሚያወሳ ፡፡
* ጠልፎ በኪሴ በ1961---- የዘመኑን ጋብቻ የሚያወሳ
* ባለዳባና ባለካባ --- የዘመኑን ተማርኩ ባይ ሁለት ገጽታ የሚያሳይ፡፡
* ጸረ ኮሎኒያሊስት ---- የኢጣልያን ወረራና የአርበኞችን ትግል ያሳያል፡፡
* ሹሚያ ----- የነበረውን የስልጣን ሽኩቻና የግል ጥቅም ሩጫ ያሳያል፡፡

ትርጉምን አስመልክቶም የተለያዩ ትርጉሞችን ሰርተዋል፡፡ ከእነዚህም ውስጥ ዋናዎቹ፡-

1. The Insipekter (ጠያቂ በማለት ተርጉመውታል)

2. The Bear ( ዳንዴው ጨቡዴ በማለት ተርጉመውታል)

3. Let to Kill ( ግደል ግደል አለኝ በማለት ተርጉመውታል)

መጽሐፍትን አስመልክቶ ደግሞ

1. መጽሐፈ ትዝታ ዘአለቃ ለማና

2. የአባቶች ጨዋታ የሚሉትን ጽፈዋል፡፡

**11. አቤ ጉበኛ** ፡- ወደ 22 የሚጠጉ የተለያዩ ሥነጽሑፋዊ ሥራዎችን ጽፈው አሳትመዋል፡፡ አብዛኛው ሥራዎቻቸው በዘመኑ የነበረው አስተዳደር የተዛባ ነው በማለት የሚነቅፉ ናቸው፡፡ ቀጥሎ የተወሰኑትን ሥራዎቻቸውን እንጠቅሳለን፡-

1. ከመቅሰፍት ሠራዊት ይጠንቀቅ ሰውነት ፡- በ1949 የታተመ ፖለቲካዊ ገጽታ ያለው   
 የግጥም መጽሐፍ ነው፡፡

2. የሮም አወዳደቅ ፡- በ1953 የታተመና የወደፊት ዕጣ ፋንታችንን ከሮም የውድቀት   
 መንስኤ እንድንማር የሚጠቁም ነው፡፡

3. የፓትሪክ ሉምባባ አሳዛኝ አሟሟት ፡- በ1954 የታተመ ትራጄዲ ተውኔት ነው፡፡

4. አልወለድም ፡- በ1955 የታተመና የዘመኑን ስቃይና ብሶት የሚገልጽ ነው፡፡

5. ምልክዓም ሰይፈ ነበልባል ፡- በ1956 የታተመ ደራሲው ቢሆን ኖሮ ብለው ያሰቡት   
 የመንግሥት አስተዳደር መዋቅር የሰፈረበት ነው፡፡

6. የአመጽ ኑዛዜ ፡- በ1956 የተጻፈ ሲሆን ባለጸጋው ደሃውን እንዳይዘነጋ የሚል ነው፡፡

7. ከልታማዋ እህቴ ፡- በ1957 የታተመና የነበረውን የሕይወት አስከፊነት የሚገልጽ ነው፡፡

8. የራሄል እንባ ፡- በ1957 የታተመና ይዘቱ በግላዊ ጥቅም ወገናቸውን የሚጎዱትን   
 ያወግዛል፡፡

9. አንድ ለእናቱ ፡- በ1961 የታተመና ስለአጼ ቴዎድሮስ የሚያወሳ ነው፡፡

10. መስኮት ፡- በ1962 ቅኔዎችና ግጥሞች ተካትተው የታተሙበት ነው፡፡

11. እድል ነው በደል ፡- ሕዝቡን በሐይማኖት ስለማስተዳደር ያወሳል፡፡

12. የሕይወት ትርጓሜዎች ፡- በ1963 ተርጉመው ያዘጋጁት ነው፡፡

13. ጎብላንድ አጭበርባሪው ጦጣ ፡-በ1960 የታተመና ሂሳዊ ትንታኔዎች የቀረቡበት ነው፡፡

14. የሃሜት ሱሰኞች ፡- በ1961 የታተመና 10 ወጎችና 6 ግጥሞችን የያዘ ነው፡፡

15. የረገፉ አበቦች ፡- በ1964 የከተሜውን ሰው አጉል ስልጣኔ ይገልጻል፡፡

16. የደካሞች ወጥመድ ፡- በ1965 የተጻፈ ትራጀዲ ተውኔት ነው፡፡

17. መሬት የማነው ፡- በ1967 ስለመሬት ይዞታ የተጻፈ ነው፡፡

18. ፖለቲካና ፖለቲከኞች ፡- በ1969 ፖለቲካና ፖለቲከኞች አለመገናኘታቸውን ይገልጻል፡፡

19. Defance :- በ1968 የአርበኞችን ተጋድሎ የሚተነትን ነው፡፡

20. The Savage Girl :- በ1956 በኢትዮጵያ ሥነጽሑፍ ታሪክ ለመጀመሪያ ጊዜ

በእንግሊዝኛ ቋንቋ ተጽፋ የቀረበች የመጀመሪያዋ ፈጠራ ስራ ነች፡፡

**12. ብርሃኑ ዘርይሁን** ፡- በኢትዮጵያ ሥነጽሑፍ ታሪክ ውስጥ በተውኔትና በልቦለድ

ጸሐፊነታቸው ይታወቃሉ፡፡ የጻፏቸው ልቦለዶች ወደ 11 ይጠጋሉ፡፡

ሀ. ድል ከሞት በኋላ በ1955 ለ. የበደል ፍጻሜ በ1956

ሐ. አማኑኤል ደርሶ መልስ በ1956 መ. የቴዎድሮስ እንባ በ1958

ሠ. ጨረቃ ስትወጣ በ1958 ረ. ብር አምባር ሰበረልዎ በ1960

ሰ. የእንባ ደብዳቤዎች በ1952 ሸ. ማዕበል የአብዮት ዋዜማ በ1972

ቀ. ማዕበል የአብዮት መባቻ በ1973 በ. ማዕበል የአብዮት ማግስት በ1975

ተ. የታንጉት ምስጢር በ1979 ናቸው፡፡

የጻፏቸው ተውኔቶች ደግሞ ሞረሽ፣ባልቻ አባ ነፍሶ እና የቴዎድሮስ እንባ ይሰኛሉ፡፡

**13. ጸጋዬ ገብረመድኅን** ፡- እኝህ ሰው በኢትዮጵያ ሥነጽሑፍ ውስጥ የሚታወቁት

በአምስት ሞያዎች ነው፡፡

1. **በገጣሚነት** ፡- የጻፏቸውን ግጥሞች አንድ ላይ አሰባስበው "እሳት ወይ አበባ" በሚል

ርእስ አሳትመዋል፡፡ በ1986 ዓ.ም. ከአንድ ኬንያዊ ጋር በመሆን

የአፍሪካ አንድነት ድርጅትን የሕዝብ መዝሙር ጽፈዋል፡፡ ግጥም

ሲጽፉ የቋንቋ አጠቃቀማቸው ከበድ ይላል፡፡ አብዛኞቹን ቃላት ከግእዝ

ወስደው ነው የሚጽፉት፡፡ ለመረዳት ደጋግሞ ማንበብን ይሻሉ፡፡

2. **በተውኔት ጸሐፊነት**፡-ተውኔትን በአማርኛ ቋንቋ ብቻ ሳይሆን በእንግሊዝኛም

ጽፈዋል፡፡ ለምሳሌ ያህል በልግ፣የእሾክ አክሊል፣የከርሞ ሰው፤ሀሁ

በስድስት ወር፣አቡጊዳ ሄውዞ የተባሉትን ጽፈዋል፡፡ እንዲሁም

ኦቴሎ፣ማክቤዝ እና ሃምሌትን ተርጉመዋል፡፡

3. **በቲያትር አዘጋጅነትም**

ይታወቃሉ፡፡በተጨማሪም ሃያሲና ተርጓሚ ናቸው፡፡ በእነዚህ ሁሉ

እንቅስቃሴያቸው ከ1951 ጀምሮ ለአማርኛ ቋንቋ ሥነጽሑፍ ዕድገት ታላቅ አስተዋጽኦ አበርክተዋል፡፡ በዚህም የተነሳ እስከ የሎሬትነት ክብር የተቀዳጁ ናቸው፡፡

**14.ዳኛቸው ውወርቁ** ፡- በኢትዮጵያ ሥነጽሑፍ ውስጥ በረጅም ልቦለድ

ጸሐፊነታቸው ይታወቃሉ፡፡ ሥነግጥም መጻፍ የጀመሩት ገና የ1ኛ ደረጃ ትምህርት ቤት ተማሪ ሳሉ ነበር፡፡ እናም ከ1945 እስከ 1966 ዓ.ም. ድረስ የተለያዩ በርካታ ግጥሞችን ጽፈዋል፡፡ በኋላም በ1967 ዓ.ም. 13 ግጥሞቻቸውን በአንድ ላይ አሰባስበው "እምቧ በሉ ሰዎች" በሚል ርእስ አሳትመዋል፡፡ ግጥሞቻቸው የዘመኑን ፊውዳላዊ አገዛዝ የሚቃወሙን የጭሰኛውን በደል የሚያሳዩ ናቸው፡፡ ሌላው በጣም የሚታወቁበት ሥራቸው አደፍርስ" የተሰኘው ረጅም ልቦለድ ሲሆን በ1962 ዓ.ም. አሳትመውታል፡፡ ይህ መጽሐፍ በቴክኒኩ አዲስ ስልት የታየበት ነው፡፡ መጽሐፉን ለየት የሚያደርጉት ነጥቦች የሚከተሉት ናቸው፡፡

1. ተረትማ የአተራረክ ስልትን የማይከተል መሆኑ፡፡

2. ፈጠራዊና ምሑራዊ ቃላት በስፋት የሚገኙበት መሆኑ፡፡

3. የቃላቱ አሰዳደር መደበኛውን ሰዋሰዋዊ ሕግ የሚያፋልሱ መሆናቸው፡፡

4. ምልልሶቹ ልክ የገሀዱ ዓለምን ንግግር መስለው የቀረቡ መሆናቸው፡፡

5. የገጸ ባህርያቱ አሳሳል ተአማኒነትን የተላበሰ መሆኑ፡፡

6. በአንድ ጊዜ የሚፈጸሙ ድርጊቶችን ያውም በተለያየ ቦታ የሚፈጸሙትን በአንድ ላይ

ጎን ለጎን የማሳየት ጥበብ ያለው መሆኑ፡፡

7. የመቼት ገለጻው በጣም ግልጽ መሆኑ፡፡ የሚሉት ዋናዎቹ ናቸው፡፡

ከላይ በተጠቀሱት ምክንያቶች በኢትዮጵያ ሥነጽሑፍ በተለይ በረጅም ልቦለድ ዘርፍ አዲስ ፈር የቀደደ መጽሐፍ ነው ማለት ይቻላል፡፡ ከዚህም ሌላ በ1973 በእንግሊዝኛ ቋንቋ የጻፉት "The Thirteenth Sun" የተሰኘ መጽሐፍ አላቸው፡፡ ይህ መጽሐፍ ወደ ጀርመን፣ፖርቹጌዝ እና ቻይንኛ ቋንቋዎች ተተርጉሟል፡፡

አቶ ዳኛቸው ወርቁ ተውኔቶችንም ጽፈዋል፡፡ ከጻፏቸው ተውኔቶች መካከል

ያላቻ ጋብቻ ሰው አለ ብዬ

ትበልጭ ሰቀቀንሽ እሳት የሚሉት ይጠቀሳሉ፡፡

አንድ "Shout it from the Mountain" የሚል ርእስ ያለው መጽሐፍ በእንግሊዝኛ ቋንቋ እየጻፉ ሳይጨርሱት አርፈዋል፡፡

**15. ስብሀት ገብረእግዚአብሔር** ፡- በሃገራችን የሥነጽሐፍ ታሪክ ውስጥ የሚታወቁት

ተፈጥሯዊነት (Naturalism) በተባለው የአጻጻፍ ስልት ነው፡፡ ይህ ስልት ተፈጥሮን እንደወረደ ያለምንም መሸፋፈን ማቅረብ ይገባል የሚል ነው፡፡ በርካታ አጫጭርና ረጃጅም ልቦለዶችን ጽፈዋል፡፡

ከረጅም ልቦለዶች ውስጥ ፡-

**1.ትኩሳት** ፡- ስለአንድ ኢራናዊ ወጣት የሚናገር መቸቱን ፈረንሳይ ሀገር ያደረገ ነው፡፡

**2. ሰባተኛው መልአክ፡-** በ1972 ከ30 ዓመታት በኋላ የታተመ ነው፡፡

**3. ለሊቱም አይነጋልኝ** ፡- የሴተኛ አዳሪዎችን ሕይወት ግልጥልጥ አድርጎ ያሳያል፡፡

ከአጭር ልቦለዶች ውስጥ ደግሞ "አምስት ስድስት ሰባት" ተጠቃሽ ነው፡፡ ከዚህም ሌላ በየጋዜጣ እና በየመጽሔቱ በርካታ ጽሑፎችን አበርክተዋል፡፡

**16. አበራ ለማ** ፡- በገጣሚነትና በአጭር ልቦለድ ጸሐፊነት ይታወቃሉ፡፡ግጥም መጻፍ

የጀመሩት ገና የ1ኛ ደረጃ ተማሪ እያሉ ነው፡፡ ከስራዎቻቸው መካከል የሚጠቀሱት፡-

1. ኩል ወይስ ጥላሸት ፡- በ1967 መጀመሪያ ያሳተሙት ግጥም ነው፡፡

2. ሽበት ፡- በ1974 የታተመ ግጥም ነው፡፡

3. ሕይወትና ሞት ፡- በ1975 የታተመ ግጥም ነው፡፡

4. መቆያ ፡- በ1981 የተጻፈ የአጫጭር ልቦለዶች መድብል ነው፡፡

5. የማለዳ ስንቅ ፡-በ1980 የታተመ የግጥምና የአጫጭር ልቦለድ ቅይጥ መጽሐፍ ነው፡፡

በተለያዩ ጊዜያት በጋዜጣዎች ላይም ብዙ ግጥሞችን ጽፈዋል፡፡

**17. ይልማ ሀብተየስ** ፡- የሚታወቁት በስውር ወንጀል ታሪኮች ጸሐፊነታቸው ነው፡፡

ከጻፏቸው መጻሕፍት መካከል የሚከተሉት ይጠቀሳሉ፡፡

ሀ. ያልተከፈለ እዳ በ1974 ለ. ደላላው በ1978

ሐ. አጋጣሚ በ1978 መ. ሌላው እጅ በ1979

ሠ. የአብቅየለሽ ኑዛዜ በ1979 ረ. ወዳጅ በወዳጁ በ1979

ሰ. ሦስተኛው እጅ በ1980 ሸ. ደም የነካው እጅ በ1993 ሲሆኑ ሁሉም በወንጀል ዙሪያ የሚያጠነጥኑ ናቸው፡፡ ከነዚህም ሌላ በጋዜጣ፣በመጽሄትና በቴሌቪዥን ድራማና አጫጭር ጽሑፎችን አቅርበዋል፡፡

**18. የአፄ ኃይለሥላሴ ዩኒቨርሲቲ ተማሪዎች** ፡- ለኢትዮጵያ ሥነጽሑፍ ታላቅ   
 አስተዋጽኦ ካበረከቱት ውስጥ የሚጠቀሱት የቀድሞው የአፄ ኃይለሥላሴ ዩኒቨርሲቲ ተማሪዎች ናቸው፡፡ እነዚህ ተማሪዎች የሚጽፉት ባብዛኛው ግጥሞችን ነው፡፡ ለምሳሌ ከሚጠቀሱት ተማሪዎች ውስጥ ፡-

* ዮሐንስ አድማሱ ፡- "እስኪ ተጠየቁ" የሚሉ ስብስብ ግጥሞች፤
* ኃይሉ ገብረዮሐንስ ፡- "በረከተ መርገም"
* ኢብሳ ጉተማ ፡- "ኢትዮጵያዊ ማነው" የሚል ጎሰኝነትን የሚቃወም፡፡
* አበበ ወርቄ ፡- "ምላሴን ተዉልኝ" የሚል የመናገር መብትን የሚጠይቅ በ1958፡፡
* ታምሩ ፈይሳ ፡- "ድሃው ይናገራል" የሚል በ1953፡፡ ናቸው፡፡

እነዚህ ሁሉ እንግዲህ ለአማርኛ ቋንቋ ሥነጽሑፍ እድገት በአጼ ኃይለሥላሴ ዘመን ታላቅ አስተዋጽኦ ያበረከቱ ናቸው፡፡